Pematuhan SOP Empat Daerah Di Sabah Menurun

KOTA KINABALU: Memasuki hari keempat pelaksanaan Perintah Kawalan Pergerakan (PKP) di Sabah, empat daerah menunjukkan kadar pematuhan prosedur operasi standard (SOP) yang menurun.

Empat daerah yang menunjukkan kadar pematuhan SOP menurun adalah Kota Kinabalu, Sandakan, Lahad Datu dan Tawau. Kadar pematuhan diempat daerah ini adalah 92 peratus berbanding 93 peratus semalam.

Menteri Kerajaan Tempatan dan Perumahan, Datuk Seri Masidi Manjun semasa sidang media semalam turut memaklumkan penurunan kadar pematuhan ini adalah cerminan bahawa masyarakat di daerah tertentu semakin leka dengan jangkitan Covid-19.

Berdasarkan statistik hari ini, kes positif baharu Covid-19 di empat daerah yang mencatatkan kadar pematuhan menurun ini turut merekodkan kes baharu yang tertinggi di Sabah berbanding daerah-daerah lain.

Katanya, hari ini tiga daerah mencatatkan kadar pematuhan SOP yang meningkat iaitu Ranau, Beluran dan Sipitang, iaitu dari 93 peratus semalam kepada 94 peratus pada hari ini.

Masidi berkata, pihak Polis Diraja Malaysia (PDRM) akan mengambil tindakan tegas terhadap mereka yang ingkar kepada SOP yang sedang berkuatkuasa dengan mengenakan kompaun RM1,000 dibawah Akta 342 (Akta Pencegahan dan Pengawalan Penyakit Berjangkit 1988).

Beliau turut menasihatkan orang ramai agar terus mematuhi SOP dan arahan yang telah ditetapkan oleh pihak berkuasa bagi membendung penularan pandemik Covid-19. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


3 Rumah Musnah Terbakar Di Putatan

PENAMPANG: Tiga keluarga diuji pada bulan  Ramadan apabila rumah mereka musnah dalam kebakaran di Kampung Sri Pandan Putatan di sini sebentar tadi.

Ketua Balai Bomba dan Penyelamat (BBP) Penampang Zainal@ John Radsung berkata panggilan kecemasan diterima jam 1.58 petang dan seramai 13 pegawai serta anggota  lain-lain pangkat dari BBP Penampang digerakkan ke lokasi kejadian.

“Maklumat awal hanya membabitkan sebuah rumah bagaimanapun semasa ketibaan anggota bomba, api sudah memusnahkan tiga rumah jenis tidak kekal di kawasan ini.

“Difahamkan api berpunca dari rumah di bahagian sebelah depan sebelum merebak ke sebelah kiri lokasi kebakaran berkenaan,” katanya sambil menambah operasi pemadaman turut dibantu lapan anggota dari BBP Kota Kinabalu.

Menurutnya pasukan bomba yang tiba di lokasi kemudiannya segera melaksanakan pemadaman bagaimanapun operasi tidak dapat dilakukan dengan lancar berikutan tekanan air pada pili bomba adalah rendah.

“Jentera kita juga tidak dapat masuk ke lokasi kejadian berikutan laluan ke kawasan ini sangat sempit dan kita hanya bergantung kepada pili bomba di kawasan ini.

“Operasi bagaimanapun berjaya dikawal jam 2.45 petang dan dua rumah musnah keseluruhan manakala rumah terakhir terjejas sebanyak 50 peratus.

“Kejadian menjejaskan tiga keluarga yang terdiri daripada 22 penghuni keseluruhan,” katanya sambil menambah jumlah kerugian masih dalam siasatan.

Tambahnya enam pasukan Forensik dari ibu pejabat serta zon turut berada di lokasi bagi melakukan siasatan berkenaan punca kejadian.

Sementara itu Menteri Pembangunan Masyaakat dan Kesejahteraan Rakyat Ir Shahelmey Yahya berkata pihaknya akan membantu keperluan tiga keluarga mangsa kebakaran dalam kejadian ini.

“Kita difahamkan kesemua mangsa akan menumpang di rumah keluarga masing-masing dan pihak Jabatan Kebajikan Am akan memberi bantuan berbentuk keperluan asas kepada mangsa dalam tempoh terdekat manakala kita juga akan menilai bantuan lain dari semasa ke semasa mengikut keadaan,” katanya yang turut ditemui di lokasi kejadian.

Dalam pada itu salah seorang mangsa kebakaran Haji Sahidi berkata kejadian disedari anaknya yang berada di tingkat atas sebelum memaklumkan biliknya di bahagian tengah terbakar.

“Semasa kejadian kami sedang tidur di tingkat bawah dan segera melihat kebakaran bagaimanapun api sudah merebak dan kami terpaksa tinggalkan rumah dengan segera.

“Tiada harta benda yang sempat diselamatkan dan kami hanya keluar sehelai sepinggang menyelamatkan diri terlebih dahulu,” katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Tidak Perlu Undang-Undang Baharu Perhutanan Tetapi Penguatkuasaan

TAWAU: Ketua Menteri Sabah, Datuk Seri Mohd Shafie Apdal menegaskan bahawa Sabah tidak memerlukan pindaan Akta Perhutanan persekutuan memandangkan negeri mempunyai enakmen-enakmen sedia ada yang cukup lengkap.

Mengulas berkenaan kenyataan Menteri Air, Tanah dan Sumber Asli, Dr Xavier Jayakumar, beliau berkata Kerajaan Negeri hanya memerlukan peningkatan dari segi penguatkuasaan supaya segala undang-undang dan peraturan yang ditetapkan di bawah bidang kuasa dapat dipatuhi semua pihak.

“Sabah ini paling banyak hutan simpan berbanding negeri lain, tetapi mana ada berlaku penebangan hasil, sudah tidak ada lesen dikeluarkan…yang berlesen pun kerajaan dahulu yang beri dan kita tidak boleh tamatkan.

“Ada perjanjian yang sampai tempoh 30 hingga 40 tahun, namun kita pasti akan perbetulkan apa yang berlaku ini,” katanya.

Selasa lalu, Dr Xavier ketika di Putrajaya menyatakan Akta Perhutanan Negara akan dipinda bagi menangani aktiviti pembalakan dan pengeluaran hasil hutan tidak terkawal.

Bagaimanapun, Shafie yang ditemui pada Majlis Rumah Terbuka Hari Raya Aidilfitri anjuran Warisan P.190 dan P.192 di Kompleks Sukan Tawau, di sini berkata isu pembalakan di negeri ini memang tidak digalakkan oleh Kerajaan Negeri.

“Yang pembalakan berlesen pun kita akan ada sekatan-sekatan supaya ia hanya boleh digunakan oleh industri tempatan seperti pembuatan perabot,” katanya.

Dalam pada itu, beliau yang juga Presiden Parti Warisan Sabah berkata daerah ini akan dibangunkan sebagai pengeluar makanan utama di Sabah manakala sektor pelancongan akan ditingkatkan.

“Lapangan Terbang Tawau bukan hanya perlu dilengkapi landasan tetapi juga kemudahan lain termasuk penyimpanan stok makanan basah yang banyak dibawa pengunjung apabila pulang ke lokasi mereka,” katanya.

Dalam majlis rumah terbuka itu, kira-kira 10,000 pengunjung hadir memeriahkan suasana.

Ia turut diserikan dengan persembahan nyanyian hari raya, nasyid dan turut diadakan pemberian duit raya kepada 100 asnaf dari Parlimen Kalabakan dan Tawau. SabahNewsToday


APMM Tawau tahan lima warga Indonesia tanpa dokumen sah

TAWAU, 28 Dis – Agensi Penguatkuasaan Maritim Malaysia (APMM) menahan lima individu warganegara Indonesia yang memasuki perairan negara tanpa dokumen perjalanan yang sah, semalam.

Pengarah Zon Maritim Tawau, Kapten Maritim Romli Mustafa berkata kesemua lelaki yang berusia lingkungan 26 hingga 48 tahun itu ditahan kira-kira 3.30 petang di perairan Sungai Membalua di sini.

“Bot peronda maritim yang menjalankan rondaan dan pemeriksaan rutin di sekitar kawasan tanggungjawab, telah mengesan sebuah bot yang mencurigakan sebelum menahan bot berkenaan,” katanya dalam kenyataan di sini, hari ini.

Romli berkata pemeriksaan lanjut mendapati juragan dan awak-awak itu memasuki perairan negara untuk membeli pakaian terpakai sebelum dibawa ke Indonesia.

Beliau berkata kesemua warganegara asing itu bersama bot dihantar ke jeti maritim untuk tindakan lanjut.

“Maritim akan terus meningkatkan lagi pemantauan, rondaan dan penguatkuasaan dari semasa ke semasa bagi memastikan perlanggaran undang-undang dapat dibanteras,” katanya.


Bunga Citra Lestari Kembali Ziarah Pusara Suami

KUALA LUMPUR: Bunga Citra Lestari (BCL) hari ini dilaporkan menziarahi pusara arwah suami, Ashraf Sinclair di San Diego Hills, Karawang, Jawa Barat.

BCL yang memakai persalinan warna biru muda, dipercayai ditemani beberapa ahli keluarganya, lapor KOMPAS.com.

Kunjungan BCL ke tanah perkuburan itu disahkan pengurusnya, Doddy.

Sementara itu, video memaparkan beberapa ahli keluarga penyanyi itu yang berpakaian hitam sedang bersiap-siap untuk melawat pusara arwah, boleh ditonton di sebuah saluran YouTube, sejak pagi tadi.

Turut dipaparkan, kelibat BCL keluar dari rumah dan menaiki kenderaan hitam,

Pagi semalam, dunia hiburan dikejutkan dengan berita pemergian Allahyarham Ashraf di Rumah Sakit Metropolitan Medical Centre (MMC), di Kuningan, Jakarta, pada jam 4.51 pagi waktu tempatan atau 5.51 pagi waktu Malaysia.

Selain meninggalkan balu, arwah Ashraf meninggalkan anak lelaki, Noah Aidan Sinclair yang berusia 10 tahun.

Sejak bernikah dengan BCL pada 2008, Ashraf menetap di Indonesia dan mengembangkan karier dalam industri hiburan di republik itu.

Membintangi filem Saus Kacang bersama isterinya, arwah terbabit dengan 13 drama televisyen (TV) atau sinetron sejak 2008.


Makan Di Restoran Dibenar Pada Fasa Tiga PPN

KUALA LUMPUR: Makan di restoran hanya dibenarkan ketika bermulanya fasa ketiga Pelan Pemulihan Negara (PPN), namun terhad kepada dua orang satu meja dengan mematuhi penjarakan fizikal.

Menteri Kanan (Keselamatan), Datuk Seri Ismail Sabri Yaakob, berkata ketika fasa itu juga, semua sektor pendidikan termasuk sekolah, institut pengajian tinggi (IPT) awam dan swasta, institut latihan kemahiran (ILK) dan institusi pendidikan lain akan mula dibuka.

“Aktiviti sosial masih tidak dibenarkan pada fasa tiga. Bagaimanapun, kelonggaran untuk menerima tetamu atau pelawat di kediaman dibenarkan terhad kepada 10 orang dalam satu masa,” katanya dalam kenyataan hari ini.

Ismail Sabri berkata, aktiviti pelancongan turut dibenarkan pembukaannya pada fasa tiga kelak dengan syarat pelancongan dalam negeri saja dan industri kreatif seperti acara langsung tanpa penonton.

Sementara itu, beliau berkata, semua prosedur operasi standard (SOP) fasa satu PPN yang sedang berkuat kuasa ketika ini menerusi Perintah Kawalan Pergerakan (PKP) 3.0 masih diguna pakai kepada semua aktiviti sosial dan sektor ekonomi yang dibenarkan beroperasi.

Bagi fasa kedua, katanya, kebenaran operasi bagi sektor ekonomi pembuatan, perdagangan dan pengedaran akan mula diperluas membabitkan automotif, getah, seramik, besi dan keluli, simen, kilang perabot bagi tujuan eksport, kedai buku dan alat tulis, kedai cuci kereta, barangan elektrik, gunting rambut serta komputer dan telekomunikasi. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tak dapat anak lelaki, campak 4 anak perempuan dari jambatan

PATNA: Kecewa tidak dapat anak lelaki, seorang lelaki tergamak mencampak empat anak perempuannya dari sebuah jambatan hingga menyebabkan salah seorangnya mati, dalam kejadian di Bihar, India.

Gulf News melaporkan, lelaki yang sudah ditahan polis itu melakukan perbuatan kejam terbabit di kampung Damodarpur, daerah Lakhisarai pada malam Isnin lalu.

Polis berkata, lelaki dikenali sebagai Nandu Yadav itu membawa empat anak berusia antara dua dan lima tahun menaiki motosikal ke lokasi terpencil sebelum cuba membunuh mereka.

Kejadian itu kemudiannya disedari oleh penduduk kampung yang bergegas melihat mangsa terbaring sebelum dikejarkan ke hospital.

Salah seorang daripada kanak-kanak itu disahkan meninggal dunia manakala tiga lagi kritikal.

Bagaimanapun, lelaki terbabit masih nekad untuk membunuh semua anaknya ketika berada di hospital tetapi berjaya ditangkap penduduk dan diserahkan kepada polis.

“Kita menahan suspek berdasarkan aduan yang diterima daripada isterinya,” kata jurucakap polis, Superintendan Kartikeya Sharma. – Agensi


JHL Sabah Berhasrat Awet Bangkai Iman

KOTA KINABALU, 24 Nov: Jabatan Hidupan Liar (JHL) Sabah berhasrat untuk mengawet bangkai Iman, badak sumbu Sumatera betina terakhir Malaysia yang mati petang semalam, selain bercadang untuk menyerahkan bangkai berkenaan kepada pihak Muzium Negeri Sabah.

Pengarah JHL Sabah Augustine Tuuga berkata bangkai Iman pada ketika ini masih berada di Santuari Badak Borneo di Hutan Simpan Hidupan Liar Tabin, Lahad Datu.

“Kita akan cuba mengawet (bangkai badak sumbu itu) dan saya bercadang untuk menyerahkannya kepada Muzium Sabah,” katanya ketika dihubungi Bernama, hari ini.

Iman diselamatkan pada 2014 di Lembah Danum, Lahad Datu dan ia dianggarkan berusia 25 tahun.

Malaysia kehilangan satu-satunya badak sumbu Sumatera betina apabila Iman disahkan mati pada 5.35 petang semalam dan berita sedih mengenai kematian itu diumumkan JHL Sabah dalam satu kenyataan media.

Kematian Iman adalah secara semula jadi dan dikategorikan sebagai mati mengejut.

Tuuga berkata langkah melakukan pengawetan bangkai badak sumbu itu bertujuan membolehkan haiwan mamalia tersebut dipamerkan di Muzium Sabah bagi memberi pengetahuan kepada orang ramai tentang kewujudan spesies berkenaan di Malaysia khususnya di negeri ini.

“Kita mahu memperlihatkan bahawa kita pernah ada spesies ini di Malaysia. Kita mahu memberitahu bahawa kita ada spesies ini dan inilah spesies terakhir,” katanya.

Beliau berkata langkah mengawet bangkai Iman juga adalah sama seperti dilakukan terhadap bangkai Tam, badak sumbu jantan terakhir Malaysia yang mati pada Mei lalu akibat kegagalan jantung dan paru-paru.

Pada Okt lepas, bangkai badak sumbu Sumatera jantan yang telah diawet itu dipamerkan di Muzium Sabah sempena Pameran Khas Dirgahayu Yang Dipertua Negeri Sabah dan pameran ‘Tam: Badak Jantan Terakhir’.

Orang ramai berpeluang melihat secara dekat hidupan liar tersebut yang diletakkan di satu sudut khas di muzium itu dengan dilengkapi maklumat bergambar serta video mengenai semua badak yang pernah ditemui di hutan Sabah.

Mengulas lanjut mengenai Iman, Tuuga berkata, sel-sel telur badak sumbu betina berkenaan masih diawet dan jabatannya masih mempunyai perancangan untuk menjalin kerjasama dengan kerajaan Indonesia sama ada menerusi prosedur persenyawaan in vitro atau dari segi kerjasama teknikal.

Semalam, Timbalan Ketua Menteri Sabah Datuk Christina Liew yang juga Menteri Pelancongan, Kebudayaan dan Alam Sekitar negeri dalam kenyataan berkata kematian Iman berlaku lebih awal dan berita itu amat menyedihkan.

Liew berkata Iman diberi penjagaan dan perhatian terbaik sejak ia ditangkap pada Mac 2014 sehinggalah haiwan itu mati  dan Iman sebenarnya hampir mati apabila beberapa kali kehilangan banyak darah akibat ketumbuhan atau tumor pada uterusnya beberapa tahun lalu.

Pasukan di Tabin memberikan sokongan intensif sepanjang masa serta berjaya memulihkan tahap kesihatannya selain menghasilkan sel telur beberapa kali.

Sabah turut berharap ia masih dapat memanfaatkan beberapa sel telur daripada Iman bagi cadangan kerjasama Malaysia-Indonesia mengenai spesies tersebut, katanya.


Wanita Rugi RM230,000 Ditipu Oleh ‘Kekasih Pilot’

LABUAN: Seorang kerani operasi luar pesisir mengalami kerugian RM230,000 selepas ditipu ‘teman cinta sejatinya’.

Ketua Polis Labuan Supt Muhamad Farid Ahmad berkata wanita berusia 30 tahun itu termakan dengan kata-kata manis daripada ‘bakal suami palsu’ mangsa yang mula berkenalan dengan suspek sejak 2017 menerusi platform media sosial WeChat.

Muhamad Farid berkata berdasarkan siasatan awal, suspek seorang lelaki berumur 27 tahun dari Kuala Penyu, Sabah mendakwa dirinya seorang juruterbang AirAsia dan seorang ahli perniagaan, telah berjanji akan mengahwini mangsa.

“Bagaimanapun, suspek memberitahu wanita itu dia menghadapi masalah kewangan dan memerlukan bantuan mangsa,” katanya kepada Bernama.

Beliau berkata tanpa merasa curiga, mangsa memutuskan untuk membantu suspek dan membuat beberapa transaksi perbankan berjumlah RM230,000 ke dalam akaun suspek.

Bagaimanapun, tidak lama selepas menerima wang berkenaan, suspek memutuskan perbualan WeChat mereka membuatkan mangsa menyedari telah ditipu dan bertindak membuat laporan polis pada Ahad lepas, katanya.

Suspek kemudian berjaya ditahan sepasukan anggota daripada Jabatan Siasatan Jenayah Komersial diketuai oleh ASP Haslinah Hassan, dengan bantuan orang awam pada 2.05 petang hari yang sama di Kompleks Ujana Kewangan.

Suspek kini disiasat di bawah Seksyen 420 Kanun Keseksaan kerana menipu dan akan didakwa di mahkamah Jumaat ini.


Seorang Maut, Rakan Terselamat Ketika Mandi Di Sungai Kiulu

TUARAN: Keseronokan dua rakan berkelah dan mandi-manda di Sungai Kiulu, Kampung Rugading Kiulu di sini, bertukar tragedi apabila seorang daripadanya lemas, petang tadi.

Lelaki berusia 26 tahun itu disahkan meninggal dunia selepas ditemui penduduk kampung jam 4.30 petang.

Ketua Balai Bomba dan Penyelamat (BBP) Daerah Tuaran, Abdul Qawie Abdul Gapar berkata, pihaknya menerima panggilan kecemasan berhubung kejadian pada jam 4.22 petang.

Katanya, seramai sepuluh anggota bergegas ke lokasi dengan sebuah jentera dan kenderaan utiliti Unit Bantuan Perkhidmatan Kecemasan (EMRS).

“Sebaik pasukan bomba tiba, kedua-dua mangsa ditemui penduduk kampung namun salah seorangnya tidak sedarkan diri sebelum disahkan meninggal dunia oleh pegawai perubatan hospital Tuaran.

“Seorang lagi rakan mangsa berusia lingkungan 20-an sempat diselamatkan namun mengadu sesak nafas dan diberi rawatan awal sebelum dikejarkan ke hospital Tuaran,” katanya dihubungi.

Abdul Qawie berkata, mangsa yang meninggal dunia diserahkan kepada polis untuk tindakan lanjut.

“Pasukan bomba mengambil masa 45 minit ke lokasi yang mengambil jarak sejauh 32 kilometer.

“Seterusnya, pemeriksaan lokasi bagi mencegah bahaya lain dijalankan sebelum menamatkan operasi jam 6.15 petang,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


SPRM Sabah Tahan Penguat Kuasa Agensi Kerajaan

KOTA KINABALU: Seorang anggota penguat kuasa agensi kerajaan ditahan Suruhanjaya Pencegahan Rasuah Malaysia (SPRM) selepas disyaki menerima rasuah berjumlah kira-kira RM1,500 daripada seorang individu yang melakukan kesalahan maritim.

Lelaki berusia 28 tahun yang bertugas di Kota Kinabalu itu ditahan SPRM Sabah di Sepanggar, di sini, pada 7.30 malam, semalam.

Sumber berkata, suspek menerima sogokan itu sebagai dorongan supaya tidak mengambil tindakan terhadap individu terbabit yang menggunakan lesen kapal kecil tamat tempoh.

Pengarah SPRM Sabah S Karunanithy ketika dihubungi mengesahkan tangkapan berkenaan.

Katanya, suspek ditahan selama 24 jam untuk diambil keterangan dan dilepaskan dengan jaminan SPRM hari ini.

“Kes disiasat mengikut Seksyen 17(a) Akta Suruhanjaya Pencegahan Rasuah Malaysia 2009,” katanya.


Sampel Positif Covid-19 Di Parlimen Dikesan Varian Delta

KUALA LUMPUR: Empat sampel positif Covid-19 hasil saringan yang dijalankan di Parlimen menunjukkan mutasi pada ‘spike protein’ yang dikenal pasti wujud pada varian Delta atau Kappa.

Ketua Pengarah Kesihatan Tan Sri Dr Noor Hisham Abdullah berkata, Kementerian Kesihatan Malaysia (KKM) ingin memaklumkan bahawa Institut Penyelidikan Perubatan (IMR) menerima empat sampel RT-PCR kes positif Covid-19 daripada saringan yang dijalankan di Parlimen untuk analisis jujukan genom penuh (whole genomic sequencing).

Menurutnya, sampel ini diterima daripada Makmal Kesihatan Awam Sungai Buloh.

“Hasil keputusan awal daripada PCR Genotyping Assay, kesemua empat sampel menunjukkan mutasi pada spike protein yang dikenal pasti wujud pada varian Delta atau varian Kappa.

“Namun berdasarkan varian membimbangkan (VOC) yang sedang menular dalam komuniti, ia berkemungkinan besar adalah varian Delta,” katanya dalam satu kenyataan hari ini.

Dr Noor Hisham berkata, kajian klinikal di luar negara dan Pertubuhan Kesihatan Sedunia (WHO) melaporkan bahawa kes yang dijangkiti varian Delta mempunyai kandungan virus 1,200 kali lebih tinggi berbanding kes yang dijangkiti dengan varian biasa (non-VOC).

“Penjujukan genom penuh akan dijalankan bagi pengesahan selanjutnya,” katanya. – BH Online


Maritim tahan tiga bot Vietnam tangkap ikan guna renjatan elektrik

KOTA KINABALU, 24 Mei – Agensi Penguatkuasaan Maritim Malaysia (Maritim) menahan tiga bot nelayan Vietnam yang didapati menangkap ikan tanpa lesen dalam kawasan perairan negara, dengan menggunakan kaedah renjatan elektrik.

Pengarah Maritim Sabah Laksamana Muda (M)  Kamaruszaman Abu Hasan berkata bot berkenaan ditahan ketika sedang menangkap ikan di kawasan Pulau Layang-Layang, Khamis lalu pada pukul 3.00 petang.

“Setelah diperiksa, bot itu didapati memiliki peralatan menangkap ikan yang dilarang iaitu menggunakan kaedah renjatan elektrik yang boleh mengancam ekosistem hidupan laut selain tidak mempunyai lesen sah menangkap ikan,” katanya pada sidang media di Jeti APMM, Sepanggar di sini, hari ini.

Kamaruszaman berkata seramai 33 awak-awak termasuk tiga tekong warganegara Vietnam berumur antara 16 dan 55 tahun turut ditahan dan direman untuk tindakan lanjut, dan menurutnya kes akan disiasat dibawah Seksyen 14(3)(b), Seksyen 15 dan 26 (1) (c)Akta Perikanan 1985.

Katanya, hasil tangkapan itu juga adalah kerjasama daripada Tentera Laut Diraja Malaysia (TLDM) yang berjaya memintas bot berkenaan sebelum diserahkan kepada pihak APMM.


Hormati Keputusan Parti – Ahmad Zahid

KUALA LUMPUR: Semua pihak perlu menghormati keputusan parti melantik Ketua Umno bahagian Kinabatangan, Datuk Seri Bung Moktar Radin sebagai Ketua Jentera Pilihan Raya parti itu untuk Pilihan Raya Negeri (PRN) Sabah bulan depan.

Presiden Umno, Datuk Seri Dr Ahmad Zahid Hamidi berkata, adalah lebih munasabah mana-mana pengerusi perhubungan Umno dan pengerusi Barisan Nasional (BN) negeri mengetuai jentera pilihan raya sesebuah negeri.

Menurutnya, semua pihak juga perlu bersatu hati dan berada dalam satu wadah yang sama bagi mencapai matlamat parti dalam pilihan raya.

“Benar perbezaan pendapat itu harus diraikan tetapi kita harus menghormati ‘establishment’ yang sudah ditentukan.

“Maka lebih munasabah mana-mana pengerusi perhubungan negeri dan juga pengerusi BN negeri mengetuai jentera dalam Pilihan Raya Kecil (PRK) apatah lagi dalam PRN,” katanya.

Ahmad Zahid berkata, beliau yakin masalah itu dapat diselesaikan sebaik mungkin dan semua pihak di setiap peringkat kepimpinan bersama-sama merealisasikan matlamat dalam PRN Sabah kali ini.

“Apa yang berlaku di Sabah sebenarnya masih boleh dijernihkan dan pada pendapat saya jangan beri kekuatan kepada musuh politik kita dan mereka tentu mahu melihat perpecahan berlaku dalam kalangan kita.

“Saya yakin perbezaan pendapat ini akan dapat diselesaikan jika kita terus istiqamah dan bersatu hati untuk menentukan matlamat parti bagi memenangi pilihan raya ini,” katanya pada program ramah mesra di Masjid Saidina Uthman Ibnu Affan, Felda Besout 3, Slim River, hari ini.

Hadir sama, Naib Presiden Umno, Datuk Seri Ismail Sabri Yaakob dan calon BN bagi PRK Dewan Undangan Negeri (DUN) Slim, Mohd Zaidi Aziz.

Ahmad Zahid yang juga Ahli Parlimen Bagan Datuk berkata, setakat ini Umno masih belum menentukan calon bertanding dan pembahagian kerusi dalam pilihan raya itu.

“Tetapi saya yakin apa yang sudah dibincangkan dengan kepimpinan Umno Sabah supaya semua faktor yang mewakili sayap dan juga mewakili umur, profesional dan juga muka baru akan diberikan keutamaan.

“Ini supaya (ada) wajah perubahan dan dapat memberi harapan baru kepada semua pengundi di Sabah,” katanya.

Terdahulu media melaporkan beberapa ketua Umno bahagian Sabah dan sekumpulan pemimpin parti itu membantah pelantikan Bung Moktar sebagai Ketua Jentera Pilihan Raya parti itu pada PRN bulan depan.

Wakil kumpulan itu, Datuk Seri Abdul Rahman Dahlan, dilaporkan berkata, pemimpin yang menjadi Ketua Jentera Pilihan Raya mestilah bebas daripada persepsi negatif yang boleh dimanipulasi oleh pihak lawan.

Suruhanjaya Pilihan Raya Malaysia (SPR) menetapkan 26 September ini sebagai tarikh PRN Sabah dengan hari penamaan calon pada 12 September, manakala hari mengundi awal pada 22 September.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


WARISAN Tidak Dapat Sambutan Di Sugut – James Ratib

KOTA KINABALU: Walaupun Parti Warisan Sabah (Warisan) adalah parti peneraju Kerajaan Negeri, namun ia tidak mendapat sambutan di kawasan Sugut.

Ahli Dewan Undangan Negeri (ADUN) Sugut, Datuk James Ratib berkata, ini kerana pemimpin Warisan di Sugut adalah mantan pemimpin UMNO yang kalah bertanding dalam setiap pemilihan parti itu.

Beliau berkata, apabila pemimpin tersebut ditolak oleh ahli-ahli UMNO dan rakyat, maka mereka menyertai dan penubuhkan cawangan dan bahagian Warisan di kawasan itu.

“Pemimpin-pemimpin Warisan Sugut adalah mereka yang direject oleh rakyat.

“Justeru Warisan tidak mendapat sambutan dan tidak diterima oleh rakyat di kawasan Sugut walaupun ia adalah parti tunjang Kerajaan Sabah”, katanya dalam kenyataan, hari ini.

Beliau mengulas laporan sebuah portal pro Warisan BorneoToday yang mendakwa seramai 250 bekas penyokong James menyertai Warisan selepas hilang kepercayaan terhadap pemimpin itu.

Kesemua mereka membabitkan cawangan Kampung Kobambangan, Timpus, Sulit dan Musinggopu.

Mereka menyerahkan borang keahlian kepada Ketua Bahagian Warisan Beluran merangkap Ahli Majlis Tertinggi Warisan, Aspah Abdullah Sani dalam satu majlis di dewan serbaguna Kampung Kobambangan, Paitan, kelmarin.

James berkata, dakwaan 250 bekas penyokongnya menyertai Warisan juga tidak berasas dan angka itu sengaja direka oleh Warisan.

“Berdasarkan laporan dari penyokong saya, kurang dari 100 orang menghadiri majlis itu dan mereka berada di dewan itu kerana telah dimaklumkan ada penyampaian Bantuan Sara Hidup (BSH).

“Orang-orang kampung yang hadir telah ditipu bulat-bulat. Turut hadir ialah Ketua Kampung dan 2 Pengerusi MPKK, mereka juga adalah mantan penyokong Warisan”, tegasnya.

James yang mengisytiharkan keluar UPK0 pada 15 Jun 2020 bersama ADUN Kuala Penyu, Datuk Limus Jury dan menjadi ADUN bebas berkata, Warisan tidak diterima di Sugut kerana selama 2 tahun menerajui Kerajaan Negeri, pemimpin mereka hanya membuat janji kosong semata-mata.

“Cukup-cukuplah parti Warisan, jangan terus bodohkan rakyat Sabah terutama di Sugut”, katanya yang mendakwa Warisan turut menipu soal jumlah ahli dan cawangan yang ada di DUN Sugut.

Menurutnya, Warisan hanya mempunyai kurang daripada 10 cawangan di kawasan Sugut. – AsiaTimes


BERSATU Masih Bersama PH – Tun M

PUTRAJAYA: Tun Dr Mahathir Mohamad menegaskan Parti Pribumi Bersatu Malaysia (BERSATU) masih bersama Pakatan Harapan (PH) dan mendakwa keputusan membabitkan parti itu dibuat oleh Tan Sri Muhyiddin Yassin secara bersendirian.

Beliau yang mempertahankan jawatan Pengerusi BERSATU selepas tiada pencalonan lain diterima bagi jawatan itu pada pemilihan parti tidak lama lagi, juga mendakwa Majlis Pimpinan Tertinggi (MPT) BERSATU tidak pernah membuat keputusan keluar daripada PH.

“Sehinggalah keputusan dibuat (oleh MPT) untuk meninggalkan (PH). Jika kita mahu keluar (daripada PH), kita keluar,” katanya pada sidang media BERSATU, PH dan Parti Warisan Sabah (WARISAN) di Yayasan Kepimpinan Perdana, di sini hari ini.

Dr Mahathir mendakwa, segala keputusan diambil Muhyiddin yang juga Presiden BERSATU, tidak melalui parti itu.

“Dia buat keputusan tanpa Majlis Pimpinan Tertinggi BERSATU. Hari ini dia sudah isytiharkan BERSATU sebahagian daripada Perikatan Nasional,” katanya.

Ditanya sama ada beliau akan membentuk Kabinet bayangan untuk mengukuhkan kedudukan PH, Dr Mahathir berkata, langkah berkenaan adalah retorik.

Muhyiddin pada 24 Februari lalu mengumumkan BERSATU keluar PH melalui keputusan yang dibuat dalam mesyuarat khas MPT parti berkenaan sehari sebelum itu, sekali gus semua Ahli Dewan Rakyat daripada BERSATU juga keluar pakatan berkenaan.

Presiden BERSATU itu dilaporkan berkata, keputusan terbabit dibuat dengan mengambil kira perkembangan politik semasa dan masa depan negara.- BH Online

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Covid-19: Tiada Kes Baharu Di Sabah Hari Ini

KOTA KINABALU: Tiada kes baharu Covid-19 dicatatkan di Sabah hari ini dengan jumlah keseluruhan kes yang pernah direkodkan kekal sebanyak 317.

Bagaimanapun, kes aktif di negeri ini meningkat satu kes menjadi 27 berbanding 26, semalam selepas jumlah kes yang dirawat semula bertambah satu kes.

Statistik berkenaan disiarkan Menteri Kesihatan dan Kesejahteraan Rakyat Sabah, Datuk Frankie Poon Ming Fung dalam Facebook beliau, sebentar tadi.

Dalam perkembangan sama tiada kematian dicatatkan di negeri ini, hari ini, dengan jumlah korban akibat jangkitan wabak itu kekal empat orang iaitu dua di Kota Kinabalu dan masing-masing satu di Tawau serta Tambunan.

Sabah juga kekal negeri keenam tertinggi mencatatkan Covid-19 di belakang Selangor yang mencatat sebanyak 1,604, Kuala Lumpur (1,423), Negeri Sembilan (726), Johor (667), dan Sarawak (543) – Berita Sabah


Bapa & Anak Maut Angkara Cinta Ditolak

UTTAR PRADESH: Seorang bakal pengantin perempuan di sini, mati ditembak seorang lelaki, dua hari sebelum melangsungkan perkahwinan.

Apa yang menyedihkan suspek berbuat demikian kerana berang dengan tindakan wanita itu yang menolak cintanya.

Lebih malang, pada kejadian 28 Jun lalu, bapa mangsa turut meninggal dunia selepas terkena tembakan.

Mirror UK melaporkan insiden berkenaan kembali menarik perhatian semalam apabila video kejadian tular di media sosial.

Berdasarkan rakaman itu, kedua-dua mangsa ditembak ketika menari dalam parti praperkahwinan.

Wanita itu dikenali sebagai Anchal maut di tempat kejadian manakala bapanya, Rajkumar meninggal selepas dibawa ke hospital.

Difahamkan, abang Anchal turut cedera dalam kejadian itu.

Ketua Polis Akhilesh, Narayan Sing berkata, suspek utama dan rakannya tiba di rumah Anchal pada tengah malam sebelum melepaskan tembakan ke arah keluarga mangsa.

“Anchal dan dua ahli keluarganya terkena tembakan, manakala tetamu lain berlari menyelamatkan diri,” katanya.

Susulan kejadian, polis menahan dua lelaki, namun suspek utama masih bebas.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Majlis Pengebumian & Tahlil Cetus Kluster Baharu Di Tawau

KOTA KINABALU: Sebuah majlis pengebumian dan tahlil telah mencetuskan kluster terbaharu di Sabah, menurut Menteri Kerajaan Tempatan dan Perumahan, Datuk Seri Masidi Manjun.

Menurutnya, kluster yang diberi nama Kluster Kopi Blues itu melibatkan komuniti di Mukim Sri Tanjung, Tawau dan kini telah mencatatkan sebanyak 12 kes.

“Kes indeks merupakan seorang suri rumah, 46 tahun, dari Kampung Lorong Saddani, Batu 2 yang disahkan positif melalui saringan bergejala pada 9 Jun bersama anaknya.

“Daripada 20 sampel yang telah diambil menerusi saringan kontak rapat dan kontak sosial, 10 sampel dikesan positif COVID-19,” katanya dalam satu kenyataan media hari ini.

Dua sampel didapati negatif manakala enam masih menunggu keputusan.

Jelas Masidi, siasatan awal mendapati kesemua kontak telah menghadiri perjumpaan di rumah keluarga mereka yang terletak di Kopi Blues Batu 2 sempena majlis pengebumian dan tahlil pada 29 Mei lalu.

“Akiviti pengesanan kontak rapat dan mengenal pasti punca jangkitan sedang giat dijalankan,” katanya yang juga jurucakap COVID-19 bagi negeri ini.

Sabah hari ini telah mencatatkan pertambahan sebanyak 309 kes positif COVID-19, menjadikan jumlah kumulatif ialah sebanyak 65,330 kes.

Sementara itu, enam kes kematian telah direkodkan hari ini, dua dari Tawau manakala Semporna, Sandakan, Kuala Penyu dan Beaufort masing-masing merekodkan satu kes. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bung Moktar Dilantik Sebagai Pemangku Presiden SAFA

KOTA KINABALU: Ahli-ahli Majlis Tertinggi Persatuan Bola Sepak Sabah (SAFA) hari ini sebulat suara melantik Timbalan Ketua Menteri Sabah Datuk Seri Bung Moktar Radin sebagai pemangku presiden baharu persatuan berkenaan.

Keputusan itu dibuat dalam satu mesyuarat Ahli Majlis Tertinggi SAFA di sini, hari ini yang dipengerusikan oleh Timbalan Presiden SAFA Datuk Abdul Rahman Zakaria yang juga memangku jawatan presiden persatuan berkenaan sebelum ini.

Bercakap kepada pemberita selepas mesyuarat itu, Abdul Rahman berkata pelantikan Bung Moktar dilakukan selepas perbincangan kedua-dua pihak dilakukan sebelum ini.

“Kita telah berjumpa dengan beliau (Bung Moktar) dan beliau bersetuju dilantik sebagai pemangku presiden sebelum dilantik secara sah sebagai Presiden SAFA dalam Mesyuarat Agung SAFA akan datang,” katanya.

Beliau berkata pelantikan Bung Moktar diyakini dapat membawa SAFA maju ke hadapan.

“Kita tahu beliau (Bung Moktar) mempunyai pengalaman kerana pernah menjadi penaung pasukan bola sepak Felcra FC beberapa tahun lepas,” tambahnya.

Diminta mengulas mengenai Sabah FC, Abdul Rahman berkata Datuk Verdon Bahanda masih menjadi Ketua Pegawai Eksekutif pasukan berkenaan dan kerjasama itu berjalan lancar.

“Kita serahkan Verdon untuk mengurus Sabah FC dan kita SAFA mengurus di bahagian induk kerana sekiranya induk bermasalah pasukan Sabah FC juga akan bermasalah,” tambahnya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Piala Borneo KDM Malaysia 2020 Bakal Meriahkan Bola Sepak Sabah

KOTA KINABALU: Kadazan Dusun Murut (KDM) Malaysia dengan kerjasama Persatuan BOla Sepak Sabah (SAFA) bakal menganjurkan kejohanan bola sepak Piala Borneo KDM Malaysia 2020 yang dijangka berlangsung selewat-lewatnya pada Oktober depan.

Presiden SAFA, Datuk Peter Anthony, berkata kejohanan berkenaan adalah kesinambungan kepada Liga KDM Malaysia yang telah diadakan sejak dua tahun lalu serta Piala Borneo yang dicadangkan pada tahun ini.

Piala Borneo yang sepatutnya diadakan pada Mac lalu terpaksa dibatalkan berikutan Perintah Kawalan Pergerakan (PKP) yang dilaksanakan kerajaan.

”Kejohanan ini terbuka kepada semua pasukan sama ada negeri atau daerah dan dijangkan juga akan ada pasukan jemputan iaitu daripada Kalimantan, Brunei serta Sarawak.

”Kita akan mula membuka penyertaan dalam tempoh terdekat ini dan selepas menerima penyertaan, kita akan mulakan kejohanan itu sama ada pada September atau Oktober,” katanya pada sidang media di ibu pejabat SAFA, di sini, hari ini.

Peter berkata, kejohanan itu juga bakal menjadi sejarah buat Sabah kerana ia antara kejohanan peringkat negeri terbesar pernah dianjurkan di Sabah dan mungkin juga di negara ini.

”Kejohanan Liga KDM Malaysia yang kita anjurkan sebelum ini mendapat sambutan yang sangat baik dan oleh sebab itu kita mahu meneruskan kesinambungan itu.

”Sukan bola sepak sangat dekat di hati saya dan oleh sebab itu saya memutuskan untuk menganjurkan Piala Borneo KDM Malaysia untuk menghidupkan semula bola sepak yang telah senyap sejak PKP dilaksanakan,” katanya.

Sementara itu beliau berkata, kejohanan nanti bakal mempertandingan dua piala iaitu Piala Borneo KDM Malaysia 2020 dan juga Piala FA.

”Hadiah bagi juara Piala Borneo KDM Malaysia 2020 adalah RM150,000 disusuli naib juara sebanyak RM80,000, tempat ketiga RM50,000 manakala tempat keempat akan membawa pulang wang RM30,000.

”Sementara itu bagi Piala FA, juara akan menerima hadiah wang tunai sebanyak RM50,000 manakala naib juara akan menerima hadiah RM20,000,” katanya.

Peter berkata, setiap pasukan yang ingin menyertai kejohanan itu hanya perlu membayar wang cagaran sebanyak RM5,000 dan pihak penganjur juga akan menyediakan sau set jersi kepada pasukan.

Katanya lagi, format pertandingan akan diumumkan nanti berdasarkan jumlah pasukan yang menyertainya.

”Sekiranya ada 16 pasukan yang bertanding, kita akan bahagikan kepada empat kumpulan dan jika lebih kita akan putuskan nanti jumlah kumpulan,” katanya.

Dalam pada itu, Peter berkata, walaupun kejohanan itu terbuka kepada semua pasukan, setiap pasukan yang ingin menyertainya akan ditapis terlebih dahulu.

”Ini kerana kita hanya mahukan pasukan yang benar-benar berkualiti dan bukan sekadar melengkapkan penyertaan.

”Selain itu, kita juga putuskan hanya tiga bekas pemain negeri yang boleh beraksi dalam satu-satu pasukan bagi membolehkan kejohanan berlangsung dengan lebih sengit.

”Kita tidak mahu jika ada pasukan membariskan ramai bekas pemain negeri, walaupun ia bukanlah jaminan untuk mereka menang tetapi kita mahu setiap pasukan mampu memberikan saingan,” katanya.- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Tiada Kematian Direkodkan Hari Ini

PUTRAJAYA – Buat julung-julung kalinya pada gelombang kedua pandemik Covid-19, Malaysia mencatatkan sifar kematian.

Perkara itu diumumkan oleh Ketua Pengarah Kesihatan Datuk Dr Noor Hisham Abdullah dalam sidang media sebentar tadi.

“Sukacitanya tiada kes kematian direkodkan hari ini,” katanya.

Pada 17 Mac lalu, negara ini mencatatkan dua kes pertama membabitkan seorang peserta perhimpunan tabligh sri Petaling dan seorang paderi di Sarawak.


Utamakan Pelajar Sabah Dan Sarawak Dalam Pengambilan Program Matrikulasi

KOTA KINABALU: Gabungan Persatuan Belia Bahagian Pedalaman Bawah menyarankan agar keutamaan diberikan kepada Sabah dan Sarawak berkaitan dengan pengambilan pelajar ke program matrikulasi.

Pengerusinya Mazlan Johari Manan berkata pengekalan kuota 90 peratus untuk bumiputera dan 10 peratus untuk bukan bumiputera amat wajar dikekalkan.

“Tetapi kita mahu agar Kementerian Pendidikan Malaysia memberi keutamaan kepada pelajar bumiputera daripada Sabah dan Sarawak untuk mengikuti program tersebut,” katanya di sini kelmarin.

Mazlan mengulas kenyataan Ahli Parlimen Beaufort Datuk Hajah Azizah Mohd Dun yang mahu agar kuota tersebut dikekalkan.

Mazlan memberitahu peluang dan keutamaan wajar diberikan kepada pelajar daripada Sabah dan juga Sarawak kerana pembangunan pendidikan di kedua-dua negeri tersebut masih jauh ketinggalan.

Menurutnya persaingan yang dilaksanakan ketika ini meninggalkan jauh untuk pelajar Sabah dan Sarawak bagi mengikuti program matrikulasi.

“Peluang dan keutamaan wajar diberikan kepada pelajar Sabah dan Sarawak…persaingan yang dilaksanakan ketika ini akan terus meninggalkan pelajar Sabah dan juga Sarawak.

“Ini disebabkan pembangunan pendidikan di Sabah dan Sarawak masih jauh jika dibandingkan dengan pembangunan pendidikan di Semenanjung,” katanya lagi.

Beliau berkata persatuan menyokong saranan agar kuota pengambilan pelajar bagi mengikuti program matrikulasi yang ada ketika ini dikekalkan tetapi pada masa yang sama keutamaan diberikan kepada pelajar Sabah dan Sarawak.-SabahNewsToday


Penjenayah paling cantik

BEIJING: Seorang wanita dianggap sebagai penjenayah paling cantik di China selepas dia ditangkap polis kerana menggunakan kejelitaannya untuk menipu dan memperdayakan lelaki supaya menyerahkan wang kepadanya.

Qingchen JingJing, 19, menyerah diri pada 28 November lalu selepas polis mengeluarkan waran tangkap dan turut menyiarkan wajahnya kepada umum.

Daily Mirror melaporkan, wanita cantik itu diburu kerana dipercayai terbabit dalam beberapa penipuan yang dilakukan di bar di seluruh Mianyang di wilayah Sichuan.

Bagaimanapun, gambar wanita itu menjadi tular di media sosial di China kerana ramai yang tertarik dengan wajahnya yang jelita.

Satu notis yang dimuat naik di lawan Twitter rasmi polis China turut memuat naik gambar wanita itu dengan mesej “Kecantikan tidak boleh digunakan sebagai alasan untuk mengelak daripada undang-undang.”

Di laman sosial Weibo pula, polis memuat naik mesej “Mempunyai wajah yang cantik bukanlah satu kesalahan tetapi adalah satu kesalahan menggunakan kecantikan untuk melanggar undang-undang.”

Gambar wanita itu dan mesej yang disampaikan polis segera menarik perhatian pengguna media sosial serta menjadikan ia tular.

“Dia boleh menipu saya pada bila-bila masa,” kata seorang pengguna lelaki.

“Dengan wajah secantik ini dia boleh mencari kerja mudah dan tidak perlu melakukan jenayah,” kata seorang lagi pengguna.

Polis memberitahu, Qingchen antara tujuh ahli sebuah kumpulan penipu yang mencari lelaki mabuk di bar dan restoran sebagai mangsa mereka.

Qingchen dipercayai menggunakan kecantikannya untuk menggoda lelaki berkenaan sebelum memperdayakan mangsa untuk menyerahkan wang kepadanya.

Polis mula menyiasat kegiatan kumpulan itu apabila seorang lelaki membuat laporan mendakwa dia kerugian beribu-ribu yuan selepas ditipu wanita terbabit.

Pihak berkuasa juga percaya, kumpulan itu sudah aktif sekurang-kurangnya setahun setengah.

Setakat ini empat anggota kumpulan itu termasuk Qingchen sudah menyerah diri kepada polis. – Agensi


Mangsa Banjir Di Membakut Meningkat Ke 94 Orang

BEAUFORT: Jumlah mangsa banjir yang dipindahkan ke Pusat Pemindahan Sementara (PPS) di Membakut meningkat kepada 94 orang setakat jam 8 pagi hari ini.

Pegawai Daerah Beaufort, Jupry Etok berkata, jumlah mangsa itu membabitkan 34 keluarga daripada 11 kampung yang terjejas ekoran banjir sejak semalam.

“Semua mangsa dipindahkan ke PPS Dewan Serbaguna Membakut selepas beberapa kampung dinaiki air sejak semalam.

“Antara kampung yang terjejas ialah Kampung Lumantak, Kampung Baitam, Kampung Sinoko, Kampung Bambangan, Kampung Baru, Kampung Kayai, Kampung Lampijas, Kampung Jambatan Baru, Kampung Baitam Laut, Kampung Baitam Baru dan Kampung Papas,” katanya ketika dihubungi hari ini.

Selain itu, Jupry berkata, sebanyak lima jalan turut dinaiki namun masih boleh dilalui oleh semua jenis kenderaan.

Beliau berkata, keadaan cuaca kini mendung namun pasukan penyelamat seperti Angkatan Pertahanan Awam (APM), Jabatan Bomba dan Penyelamat Malaysia (JBPM) dan lain-lain terus membuat pemantauan. – Berita Harian


Sesi Persekolahan Di Sabah Dibuka Mulai 1 Nov – KPM

PUTRAJAYA: Institusi pendidikan di Kedah dan Kelantan akan mula beroperasi pada 31 Okt, manakala Pulau Pinang, Perak dan Sabah bermula pada 1 Nov ini, kata Kementerian Pendidikan (KPM).

Dalam satu kenyataan, KPM berkata pengoperasian Fasa 3 Pelan Pemulihan Negara (PPN) melibatkan murid pra-sekolah, murid berkeperluan khas (MBK) di Sekolah Kebangsaan Pendidikan Khas, Sekolah Menengah Kebangsaan Pendidikan Khas, Sekolah Menengah Pendidikan Khas Vokasional dan Program Pendidikan Khas Integrasi.

Tingkatan 6 Semester 2, Pra-universiti Sekolah Sukan Malaysia, kelas peperiksaan awam di sekolah asrama penuh/sekolah harian/sekolah swasta, International Baccalaureate Diploma, serta kelas peperiksaan antarabangsa.

Menurut kenyataan itu, KPM telah menetapkan jika sesebuah negeri beralih ke fasa seterusnya, pengoperasian institusi pendidikan di bawah kementerian mengikut ketetapan fasa baharu akan dilaksanakan selepas dua minggu daripada tarikh peralihan ke fasa tersebut.

“Sehubungan itu, pengoperasian institusi pendidikan di bawah KPM bagi Kedah, Kelantan, Pulau Pinang, Perak dan Sabah terus beroperasi berdasarkan ketetapan negeri Fasa 2 pada 18 Okt.

“Apabila Kedah, Kelantan, Pulau Pinang, Perak dan Sabah beralih ke Fasa 3 pada 18 Okt, maka pengoperasian institusi pendidikan berdasarkan ketetapan Fasa 3 bagi Kedah dan Kelantan akan bermula pada 31 Okt manakala Pulau Pinang, Perak dan Sabah bermula pada 1 Nov,” menurut kenyataan itu.

Bagi Melaka, Selangor, Kuala Lumpur dan Putrajaya yang turut beralih ke Fasa 4 esok, KPM berkata, pengoperasian institusi pendidikan di negeri berkenaan berdasarkan ketetapan Fasa 4 PPN akan bermula pada 1 Nov.

Menurut KPM, ini turut melibatkan kemasukan bagi murid Tahap 1 (Tahun 1,2, dan 3) sekolah rendah serta murid Tingkatan 3 dan Tingkatan 4 sekolah menengah.

“Kehadiran murid Tahap 2 (Tahun 4,5, dan 6) sekolah rendah serta kelas peralihan, Tingkatan 1 dan Tingkatan 2 sekolah menengah bagi negeri berkenaan akan bermula pada 8 Nov, seminggu selepas negeri ini memulakan pengoperasian berdasarkan ketetapan fasa 4 PPN,” menurut kenyataan.

KPM berkata, pengoperasian semula institusi pendidikan yang dinyatakan turut merujuk kepada institusi pendidikan swasta berdaftar di bawah KPM bagi kategori sekolah dan kategori pusat.

“KPM menyarankan agar ketetapan ini turut terpakai di semua institusi pendidikan tidak berdaftar dengan KPM, termasuk institusi pendidikan di bawah kerajaan negeri,” menurut kenyataan itu.

Pada 15 Okt, Perdana Menteri Ismail Sabri Yaakob mengumumkan Kedah, Kelantan, Pulau Pinang, Perak, dan Sabah beralih ke Fasa 3 manakala Melaka, Selangor, Kuala Lumpur dan Putrajaya beralih ke Fasa 4 berkuatkuasa pada 18 Okt.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


95.1% Kes Baharu Covid-19 Di Sabah Kategori 1 & 2 – Masidi

KOTA KINABALU: Menteri Kerajaan Tempatan dan Perumahan Masidi Manjun berkata, 95.1% daripada jumlah keseluruhan kes baharu di negeri itu adalah dalam kategori satu dan dua.

Katanya, daripada 1,649 kes baharu yang dicatatkan, sebanyak 508 kes atau 30.8% adalah dalam kategori satu manakala 1,061 atau 64.3% adalah dalam kategori dua.

“Selain itu, lapan pesakit adalah dalam kategori tiga, 12 orang dalam kategori empat dan lapan lagi dalam kategori lima,” katanya ketika dihubungi.

Sementara itu, Masidi yang juga jurucakap negeri berkaitan Covid-19 berkata, 756 kes atau 35% daripada jumlah kes baharu yang dilaporkan, hari ini, adalah kes lewat daftar antara dua hingga tiga hari.

Selain itu, katanya, 249 atau 11.5% adalah kes lewat daftar empat hingga lima hari manakala 174 kes lagi atau 8% adalah kes-kes yang berdaftar lewat melebihi lima hari.

“Saringan kontak rapat kekal penyumbang utama keseluruhan kes di Sabah hari ini dengan 932 (56.5%), saringan bergejala 481 (29.2%), 74 orang daripada kluster dan 162 orang melalui saringan lain-lain.

“Satu kluster baharu turut dicatatkan hari ini iaitu Kluster Desa Jeroco 2 di Kinabatangan yang mencatatkan 55 kes, hari ini,” katanya. – FMT


Polis KK Tahan 37 Penagih, Pengedar

KOTA KINABALU: Polis menahan 37 individu termasuk 12 warga asing atas beberapa kesalahan membabitkan penyalahgunaan dadah dalam Op Sarang yang dijalankan bermula 9 November hingga semalam.

Ketua Polis Daerah Kota Kinabalu, Asisten Komisioner Habibi Majinji berkata, operasi dijalankan Jabatan Siasatan Jenayah Narkotik itu turut berjaya merampas 13.79 gram syabu berharga RM689.5.

Katanya, operasi dilakukan di Kampung Lok Buni, Kampung Cenderamata dan sekitar Pekan Inanam.

“Dua suspek ditahan kerana mengedar, 11 kerana memiliki dadah manakala 24 lagi disebabkan gagal ujian saringan urin.

“Mereka disiasat mengikut Seksyen 39A(1), Seksyen 12(2) dan Seksyen 15(1)(A) Akta Dadah Berbahaya 1952,” katanya dalam satu kenyataan hari ini.

Katanya, suspek berumur antara 15 hingga 62 tahun.

Sementara itu, Habibi menegaskan usaha pihak polis membanteras penyalahgunaan dadah akan diteruskan demi kesejahteraan orang awam di sekitar Kota Kinabalu.

“Kerjasama daripada orang awam amat kami perlukan dengan menyalurkan maklumat ke talian Ibu pejabat Polis Daerah (IPD) di talian 088529220 atau halaman Facebook kami,” katanya.


Anak Musa Aman mungkin hilang kelayakan ahli Parlimen

KUALA LUMPUR –  Anak bekas Ketua Menteri Sabah, Yamani Hafez Musa akan hilang kelayakan sebagai ahli Parlimen Sipitang jika gagal tampil mengangkat sumpah jawatan sebelum 16 Januari 2019.

Speaker Dewan Rakyat, Datuk Mohamad Ariff Md Yusof berkata, tidak ada jalan lain, selain Yamani Hafez mengangkat sumpah sebagai ahli Parlimen untuk mengesahkan jawatan itu.

“Wartawan boleh baca Perlembagaan Persekutuan, Yamani Hafez juga boleh baca peruntukkan di bawah Perkara 59 Perlembagaan Persekutuan.

“Dia sepatutnya tahu tentang perkara ini dan kedudukan dirinya,” katanya ketika sidang media di Parlimen, hari ini.

Yamani Hafez yang Ketua Pemuda Umno Sabah tidak hadir untuk mengangkat sumpah sebagai Ahli Parlimen pada 16 Julai lalu.

“Sekiranya dia melebihi had masa, maka undang-undang akan diambil.

“Ini adalah peruntukan undang-undang yang termaktub dalam Perlembagaan Persekutuan, jika lebih had masa angkat sumpah jawatan ahli Parlimennya akan terbatal,” katanya.

Sejak 16 Julai lalu hingga kini dia  masih tidak hadir dalam upacara mengangkat sumpah di Dewan Rakyat semalam, dipercayai kini berada di luar negara.

Persoalan mengenai kedudukan anak Tan Sri Musa Aman itu mula timbul selepas Yamani tidak hadir untuk mengangkat sumpah sebagai Ahli Parlimen pertengahan Julai lalu.


‘Musa, Berilah Generasi Baharu Tadbir Sabah’ – Anifah Aman

KOTA KINABALU: Sudah tiba waktunya, bekas Ketua Menteri Sabah, Tan Sri Musa Aman memberi peluang kepada generasi baharu untuk mentadbir negeri ini.

Demikian kata Presiden Parti Cinta Sabah (PCS), Datuk Seri Anifah Aman berhubung senario politik di Sabah menjelangnya Pilihan Raya Negeri (PRN) nanti.

Mengulas mengenai pertanyaan media, sama ada Anifah mahu menerima abangnya masuk ke parti berkenaan, beliau bagaimanapun memberi jawapan, sudah tiba waktunya memberi laluan kepada muka baharu.

“Saya fikir beliau telah melakukan yang terbaik untuk Sabah, tetapi saya berpendapat beliau (Musa) perlu bagi laluan kepada orang lain untuk ambil alih.

“Musa adalah abang saya, sudah tentu saya sayangkan dia, tapi politik berbeza di Kuala Lumpur, banyak orang-orang berbeza di sini pun (Datuk) Jefrey Kitingan dan (Tan Sri) Pairin Kitingan.

“Mereka juga berlawan, malah satu kawasan lagi, sebagai seorang rakyat Sabah, saya amat menghargai apa dilakukan Musa, tetapi saya fikir masa sudah berlalu, biar orang baharu mengambil alih,” katanya.

Anifah yang juga bekas Menteri Luar itu berkata demikian dalam satu sidang media selepas majlis makan tengah hari bersama media anjuran PCS di Kota Kinabalu, pada Isnin.

Sementara itu dalam perkembangan lain, beliau berkata, PCS bersedia untuk bertanding dalam jumlah yang boleh membentuk sebuah kerajaan baharu di Sabah.

Bagaimanapun, jumlah dan pengagihan kerusi belum lagi diputuskan.

“Saya ingat yang penting untuk kita, kalaulah kita ada pilihan raya akan datang kita akan tanding sebilangan kerusi yang boleh membentuk kerajaan.

“Jadi itulah jumlah dia supaya kita boleh bentuk kerajaan, but numbers we have to think, tapi ianya kita akan bertanding di kerusi yang boleh memungkinkan kita mentadbir kerajaan negeri,” katanya.

Dalam masa yang sama, Anifah turut mendedahkan ada dihubungi oleh beberapa wakil rakyat yang bertindak keluar parti pemerintah baru-baru ini, namun kesediaan pihaknya menerima mereka belum lagi mencapai kata putus.

“Tidak juga bilang tidak terima, kita kena hormat juga, tapi kita akan nilai,” katanya.

Untuk rekod, PCS merupakan parti tempatan telah ditubuhkan sejak 2013 dan di jenamakan semula baru-baru ini dengan Anifah dilantik sebagai Presiden manakala bekas Presidennya sebelum ini, Datuk Seri Wilfred Bumburing kini selaku Timbalan Presiden.

Perjuangan parti berkenaan adalah berkait rapat mengenai perihal Perjanjian Malaysia 1963 (MA63) dan juga isu-isu setempat- AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: 54 Kes Pulih, 41 Kes Positif Baharu

PUTRAJAYA: Terdapat 54 kes pulih dan dibenarkan discaj daripada hospital dilaporkan kepada Pusat Kesiapsiagaan dan Tindak Cepat Krisis Kebangsaan (CPRC), setakat 12 tengah hari, hari ini.

Ketua Pengarah Kesihatan, Datuk Dr Noor Hisham Abdullah berkata, ia menjadikan jumlah kumulatif kes pulih terus meningkat kepada 7,400 kes dengan kadar kesembuhan 87.1 peratus.

Beliau berkata, sebanyak 41 kes baharu jangkitan Covid-19 dilaporkan dan merekodkan 8,494 kes positif keseluruhan.

Katanya, 41 kes berkenaan membabitkan tiga kes import yang mendapat jangkitan di luar negara manakala 38 lagi kes membabitkan penularan di dalam negara iaitu membabitkan 32 bukan warganegara dan enam kes warganegara.

“Daripada 32 kes bukan warganegara itu, satu kes di Wilayah Persekutuan membabitkan saringan di tempat kerja dan 31 kes di Negeri Sembilan iaitu 14 kes di Akademi Imigresen membabitkan Orang Kena Tahan (OKT) yang dipindahkan dari Depot Tahanan Imigresen Bukit Jalil dan dikuarantin selama 14 hari, 15 kes Kluster Pedas dan dua kes syarikat pembersihan.

“Manakala enam kes warganegara pula membabitkan dua kes di Selangor iaitu pusat jagaan warga emas di Kuala Selangor dan kontak rapat pesakit, dua kes di Melaka iaitu kontak rapat pesakit dan 1 kes saringan pelajar tahfiz manakala di Negeri Sembilan terdapat satu kes saringan pelajar tahfiz dan satu kes di Sabah membabitkan kontak rapat kepada kes kematian akibat Covid-19.

“Sehubungan itu, kes aktif dengan kebolehjangkitan Covid-19 sebanyak 973 kes dan mereka sudah diasingkan serta diberi rawatan di hospital,” katanya pada sidang media harian berkaitan Covid-19 di Putrajaya, hari ini.

Dr Noor Hisham berkata, sehingga kini, empat kes positif Covid-19 dirawat di Unit Rawatan Rapi (ICU) dan tiada kes memerlukan bantuan pernafasan.

Beliau berkata, tiada kematian berkaitan jangkitan Covid-19 dilaporkan hari ini menjadikan jumlah kumulatif kes kematian adalah 121 kes iaitu 1.42 peratus daripada jumlah keseluruhan kes.- BH Online


3 lagi masjid ditutup

BEIJING: Kekangan beragama dan penganiayaan terhadap umat Islam di China berterusan apabila pihak berkuasa menutup tiga masjid ‘haram’ milik etnik Hui di wilayah Yunnan dalam operasi ‘agama tidak sah.’

Pegawai di Biro Keselamatan Awam Daerah Weishan dan Balai Polis Weishan Yongjian, enggan mengulas mengenai kemungkinan umat Islam ditahan atau masjid terbabit dimasukkan dalam senarai untuk dirobohkan.

Menurut laporan South China Morning Post, dalam kenyataan disiarkan melalui Weibo Sabtu lalu, pihak berkuasa menyatakan masjid berkenaan dibina tanpa kebenaran dan melakukan ‘pendidikan agama secara haram’ bertentangan dengan garis panduan negara.

Penutupan masjid di Weishan itu berikutan operasi keras dan penganiayaan terhadap umat Islam membabitkan penutupan masjid serta sekolah Arab di Ningxia dan Gansu yang kedua-duanya membabitkan umat Islam etnik Hui di utara China.

Operasi polis di perkampungan Huihuideng, Sanjia dan Mamichang itu atas arahan Jawatankuasa Hal Ehwal Etnik dan Agama, Daerah Weishan bagi mengekalkan keharmonian dan kestabilan.

China menolak kritikan masyarakat antarabangsa, termasuk Pertubuhan Bangsa-Bangsa Bersatu (PBB) mengenai layanan terhadap penduduk Islam.

Menurut satu sumber di Yunnan, permohonan mendaftarkan masjid terbabit ditolak pihak berkuasa tempatan beberapa kali sejak sedekad lalu.

Rakaman video serbuan polis itu muncul di Twitter oleh pertubuhan bukan kerajaan, Catatan Penganiayaan Terhadap Umat Islam, menunjukkan puluhan polis berbalah dengan umat Islam Hui dan mengheret mereka keluar dari masjid.

Anggota polis dilihat menolak mereka yang membantah, malah ada yang menyerang orang ramai.

“Lima atau enam polis menekan saya ke lantai sebelum dibelasah sehingga pengsan,” kata jemaah wanita melalui WeChat yang disiarkan di Twitter.

Menurutnya, jika tidak diselamatkan ibunya, dia sudah dibawa ke balai polis.

“Mereka menahan ibu saya dan saya bimbang dia dipukul di sana (balai polis),” katanya.

Gambar di Twitter menunjukkan pintu masjid terbabit dikunci dengan rantai dengan papan tanda bertulis “Jawatankuasa Hal Ehwal Etnik dan Agama, Daerah Weishan Yi dan Hui.”

Pihak berkuasa wilayah Yunnan yang bersempadan dengan Laos dan Myanmar sebelum ini mengamalkan tolak ansur terhadap penduduk minoriti pelbagai etnik dan agama.

Petikan video polis menyerbu dan mengheret keluar jemaah dari masjid etnik Hui di Yunnnan, China, Sabtu lalu. – Agensi


10.19 Juta Penerima BPN Terima Bantuan Berjumlah RM10.88 Bilion

PUTRAJAYA: Seramai 10.19 juta penerima Bantuan Prihatin Nasional (BPN) sudah menerima bantuan membabitkan jumlah keseluruhan RM10.88 bilion.

Menteri Kewangan, Tengku Datuk Seri Zafrul Abdul Aziz, berkata jumlah terkumpul setakat 19 Jun lalu itu membabitkan pelaksanaan pada tahap 97 peratus.

“Antara 12 hingga 19 Jun, sebanyak RM40 juta telah dibayar kepada 40,000 penerima BPN melalui bayaran secara tunai di cawangan Bank Simpanan Nasional (BSN) di seluruh negara,” katanya.

Beliau berkata demikian dalam perkongsian video mengenai pelaksanaan Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) di Facebook, hari ini.

Mengulas lanjut, Tengku Zafrul berkata, sejumlah 181,000 rayuan BPN yang diluluskan berjumlah RM162 juta akan menerima bayaran masing-masing mulai esok.

“Saya berharap bantuan ini akan dapat meringankan beban kesemua bakal penerima BPN,” katanya.

Sebelum ini, kerajaan mengumumkan peruntukan tambahan RM1.5 bilion bagi bayaran BPN menjadikan angka keseluruhannya RM11.5 bilion membabitkan kira-kira 10.77 juta penerima.

Penerima BPN dipecahkan kepada tiga kumpulan dengan kumpulan pertama seramai 8.3 juta penerima menerima bayaran secara berperingkat dalam Fasa Pertama dan Kedua.

Bagi kumpulan kedua, ia membabitkan 2.3 juta penerima yang diumumkan pada 9 Mei lalu, dengan 2.08 juta daripadanya sudah menerima bantuan BPN yang dibuat secara sekali gus berjumlah RM1.57 bilion setakat 31 Mei lalu.

Kumpulan ketiga pula adalah mereka yang telah membuat rayuan antara 11 hingga 31 Mei baru-baru ini.

Mengulas mengenai i-Lestari Kumpulan Wang Simpanan Pekerja (KWSP), beliau berkata, sebanyak 4.3 juta permohonan telah diluluskan membabitkan jumlah RM2 bilion sebulan sehingga 19 Jun lalu.

“Alhamdulillah, program i-Lestari, yang dikeluarkan daripada akaun 2, telah dapat membantu mengurangkan beban aliran tunai yang dihadapi rakyat,” katanya.

Permohonan pengeluaran i-Lestari yang bermula pada 1 April itu menyaksikan pencarum KWSP yang layak membuat pengeluaran RM500 sebulan selama 12 bulan.

Jumlah pengeluaran itu ternyata membantu rakyat yang memerlukan dan ia dapat meringankan beban kewangan mereka yang terjejas oleh penularan COVID-19.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPB: Malim Gunung Berkebun Tampung Keperluan Keluarga

RANAU: Penutupan aktiviti mendaki Gunung Kinabalu berikutan pelaksanaan Perintah Kawalan Pergerakan Bersyarat (PKPB) memaksa malim gunung beralih sementara melakukan kerja-kerja di kebun bagi memenuhi keperluan keluarga.

Timbalan Pengerusi Persatuan Malim Gunung Kinabalu, Richard Soibi, berkata berkebun adalah satu-satunya aktiviti yang boleh diusahakan malim di sekitar Kundasang, namun kebanyakan hasilnya hanya untuk kegunaan sendiri.

Katanya, walaupun boleh menjual hasil tanaman di gerai tepi jalan, namun kekangan pergerakan berikutan PKPB menyebabkan tiada pelanggan datang untuk membeli hasil kebun seperti sayuran.

“Malim gunung memang sangat terjejas kerana selagi tiada aktiviti mendaki, selagi itulah kami tiada pendapatan. Walaupun boleh berkebun tetapi tidak dapat dijual, kebanyakannya hanya untuk dimakan sendiri,” katanya kepada BH.

Malim gunung antara pekerja dalam sektor pelancongan yang terjejas akibat pelaksanaan PKPB bagi mengekang penularan pandemik COVID-19.

Richard berkata, ketika ini seramai 293 malim gunung berdaftar dengan Persatuan Malim Gunung Kinabalu dengan kebanyakan mereka tinggal di sekitar Taman Kinabalu di Kundasang dan kampung berhampiran.

Taman-Taman Sabah yang mengurus Taman Kinabalu menutup aktiviti pendakian di gunung tertinggi Asia Tenggara itu bermula awal bulan ini selepas ada pendaki dikesan positif COVID-19 sebelum disusuli PKPB.

Richard berkata, seramai 32 malim gunung yang bertugas pada hari yang sama pendaki terbabit mendaki turut diarah menjalani saringan COVID-19 dan kuarantin di rumah.

“Syukur tiada yang positif tetapi tidak tahu bagaimana nasib kami jika situasi COVID-19 ini tidak reda dalam masa terdekat. Sekarang sudah lebih dua minggu PKPB pun keadaan kami sudah terjejas,” katanya.

Tambahnya, selain malim gunung, semua rantaian aktiviti berkaitan pelancongan di Ranau, khususnya Kundasang terjejas akibat pandemik COVID-19 termasuk porter, pengusaha inap desa dan penjual sayur.

Bagaimanapun, beliau bersyukur kerajaan memahami nasib malim gunung dan mengambil berat beban ditanggung mereka dengan menyalurkan bantuan tunai RM300 seorang.

“Menteri Pelancongan, Kebudayaan dan Alam Sekitar negeri, Datuk Jafry Ariffin ada datang ke Taman Kinabalu semalam untuk menyampaikan bantuan kepada seramai 293 malim gunung dengan setiap seorang menerima RM300,” katanya.

Kementerian Pelancongan, Kebudayaan dan Alam Sekitar negeri, semalam mengumumkan bantuan RM300 kepada setiap pekerja terjejas dalam sektor pelancongan membabitkan peruntukan keseluruhan lebih RM1 juta.

Ia adalah sebahagian daripada peruntukan tambahan RM160 juta untuk bantuan COVID-19 yang diumumkan Ketua Menteri, Datuk Hajiji Noor, sebelum ini.

Penularan COVID-19 sejak awal tahun ini adalah musibah kedua menjejaskan pendapatan malim gunung selepas gempa bumi bermagnitud 5.9 skala Richter berpusat di Gunung Kinabalu yang menyebabkan aktiviti pendakian ditutup lebih tiga bulan pada 2015. – BH Online


Calon Temuduga Konstabel Positif Dadah Jenis Ganja

TAWAU: Hasrat seorang lelaki menjadi anggota polis tinggal kenangan selepas didapati positif dadah jenis ganja.

Suspek berusia 21 tahun itu ditahan selepas ujian air kencing terhadapnya didapati positif semasa sesi temuduga konstabel di Ibu Pejabat Polis Daerah (IPD) Tawau, pukul 3.30 petang tadi.

Hasil siasatan awal mendapati suspek terbabit dalam penyalahgunaan dadah sejak tahun lalu.

Suspek turut mengaku menghisap ganja lima kali seminggu dan mendapat bekalan terbabit daripada seorang pengedar di Kota Kinabalu dengan harga RM50 sepeket.

Ketua Polis Daerah Tawau, Asisten Komisioner Peter Umbuas ketika dihubungi mengesahkan kejadian berkenaan.

“Ujian saringan air kencing adalah prosedur yang perlu dilalui setiap calon temuduga polis.

“Selepas ujian air kencing dilakukan terhadap suspek, pegawai polis yang bertugas mendapati calon terbabit positif dadah jenis ganja,” katanya, hari ini.

Suspek akan dipohon direman esok untuk membantu siasatan dibawah Seksyen 3(1) Akta Penagih Dadah (Rawatan dan Pemulihan) 1983. – SabahNewsToday


Penjenayah Cuba Langgar Polis Mati Ditembak Di Kudat

KUDAT: Seorang penjenayah ditembak mati selepas cuba melanggar anggota polis dengan van dipandunya membawa bersama muatan barangan curi, di jalan Kampung Sungai Karang, di sini, semalam.

Dalam kejadian jam 7.30 malam, lelaki berusia 40-an mati di tempat kejadian akibat tembakan yang terkena di bahagian leher suspek.

Ketua Polis Daerah Kudat, Superintendan Mohd Firdaus Francis Abdullah, berkata pihaknya menerima maklumat berkenaan sebuah van disyaki membawa muatan barangan curi berada di sekitar pekan daerah ini.

Katanya, pasukan polis kemudian menjalankan rondaan dan menemui van berkenaan yang sedang parkir bersebelahan dengan sebuah restoran yang dinaiki dua lelaki dengan enjinnya masih hidup.

“Anggota polis kemudian mendekati van itu dan cuba membuat pemeriksaan, namun van dipandu suspek bertindak mengundurkan kenderaan dan mahu melanggar salah seorang anggota polis.

“Situasi itu menyebabkan anggota polis melepaskan tembakan dan mengenai tayar di bahagian belakang, namun suspek terus memecut kenderaannya sebelum dikejar oleh pasukan polis,” katanya ketika dihubungi, hari ini.

Firdaus berkata, van dipandu suspek kemudian masuk ke kawasan kebun kelapa sawit dengan jalan berbukit di Kampung Sungai Karang.

Katanya, anggota polis terus mengejar dan berjaya memintas van dinaiki suspek dan ketika anggota polis menghampiri van itu untuk pemeriksaan, suspek terus menekan pedal minyak dan cuba merempuh anggota polis.

“Keadaan itu menyebabkan anggota polis terbabit terpaksa melepaskan satu das tembakan untuk tujuan mempertahankan diri.

“Selepas tembakan itu, van berkenaan terus terbabas ke kawasan semak.

“Pemandu van itu kemudian keluar daripada kenderaan dan terus rebah manakala rakannya berusia 20-an yang cuba melarikan diri namun berjaya dihalang dan berlaku sedikit pergelutan sebelum suspek diberkas,” katanya.

Menurutnya, pemeriksaan ke atas van itu menemui pelbagai komponen kenderaan dipercayai dicuri oleh kedua-dua suspek.

“Siasatan juga mendapati kedua-dua suspek bekas tahanan Akta Pencegahan Jenayah (POCA) di Pulau Banggi dan Semporna.

“Kedua-dua suspek ini juga dipercayai terbabit 20 kes jenayah membabitkan dadah, pecah rumah dan curi kenderaan,” katanya.

Kes siasat mengikut Seksyen 307 Kanun Keseksaan kerana cubaan membunuh.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Tiada Kes Baharu Di Sabah Hari Ini, Kes Aktif Kekal 30

KOTA KINABALU: Tiada kes Covid-19 baharu dicatatkan di Sabah hari ini dengan jumlah keseluruhan kes yang pernah direkodkan kekal sebanyak 338 kes.

Statistik terbaharu yang dimuat naik Menteri Kesihatan dan Kesejahteraan Rakyat Sabah, Datuk Frankie Poon Ming Fung dalam Facebook beliau sebentar tadi turut menyaksikan tiada pesakit sembuh dan discaj hari ini.

Jumlah kes sembuh di Sabah kekal sebanyak 303 manakala jumlah kes Covid-19 aktif yang masih menerima rawatan juga kekal sebanyak 30 kes.

Sementara itu, tiada kematian dicatatkan di Sabah, hari ini, dengan jumlah korban akibat Covid-19 di negeri ini kekal lima kes iaitu tiga kes berlaku di Kota Kinabalu manakala Tawau dan Tambunan masing-masing satu kes.

Sabah juga kini menjadi negeri ketujuh tertinggi mencatatkan Covid-19 di belakang Selangor yang mencatat sebanyak 1,673, Kuala Lumpur (1,637), Negeri Sembilan (778), Johor (669), Sarawak (544) dan Pahang (339).- Berita Sabah

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


2 Lelaki Terperangkap Dalam Ruang Mesin ATM Di Keningau

KENINGAU: Dua lelaki berdepan detik cemas apabila terperangkap dalam ruang mesin pengeluaran wang automatik (ATM) di sebuah bank, di sini, awal pagi tadi.

Dalam kejadian kira-kira jam 2 pagi itu, kedua-dua mangsa berusia 30-an dipercayai masuk ke bank berkenaan untuk mengeluarkan wang.

Bagaimanapun, pintu bank berkenaan tiba-tiba terkunci secara automatik sehingga memaksa kedua-dua mangsa menghubungi pihak berkuasa untuk mendapatkan bantuan.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah, berkata pihaknya menerima panggilan kecemasan pada jam 2.15 pagi.

Katanya, susulan laporan itu, sepasukan empat anggota dan pegawai dikejarkan ke lokasi kejadian untuk membantu mengeluarkan mangsa terbabit.

“Siasatan awal mendapati, semua mangsa terperangkap di ruangan mesin ATM selepas pintu automatik (roller) tertutup sendiri secara tiba-tiba.

“Pasukan bomba yang tiba di lokasi kejadian segera membuat ‘size up’ menggunakan peralatan ‘crowbar’,” katanya ketika dihubungi, hari ini.

Menurutnya, mangsa dikeluarkan tanpa mengalami sebarang kecederaan dan operasi tamat pada jam 2.38 pagi. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PGA Sabah Rampas Barangan Bernilai RM18.9 Juta, 277 Ditahan

KOTA KINABALU: Pasukan Gerakan Am (PGA) Sabah menahan 277 individu dan merampas pelbagai jenis barangan bernilai RM18.9 juta sepanjang enam bulan pertama tahun ini.

Komander Briged PGA Sabah, Senior Asisten Komisioner Mohd Abduh Ismail berkata, kejayaan itu membabitkan 97 kes yang dikesan menerusi tiga operasi iaitu Op Kontraban, Op Benteng dan Op Khazanah.

Katanya, semua operasi berkenaan dijalankan di seluruh negeri ini hasil risikan dan maklumat diterima daripada orang awam.

“Bagi tangkapan individu, ia membabitkan kesalahan mengikut Akta Imigresen iaitu sebanyak 127 orang, Akta Dadah (80 orang), Akta Kastam (40 orang), Akta Barang Kawalan (21 orang), Akta Racun (empat orang), Akta Hidupan Liar (tiga orang), Akta Perhutanan (dua orang) dan Akta Senjatapi (satu orang).

“Tangkapan paling ramai berjaya dilakukan di Daerah Tawau membabitkan 154 individu diikuti Daerah Beluran iaitu seramai 78 orang,” katanya pada sidang media dijalankan di Dewan Latihan Briged Sabah PGA Kinarut, di sini, hari ini.

Hadir sama, Timbalan Komander Asisten Komisioner Toipi Lamat.

Mohd Abduh berkata, kejayaan enam bulan pertama tahun ini menunjukkan peningkatan berbanding sepanjang tahun lalu iaitu sebanyak 148 kes dan 412 tangkapan serta RM12.2 juta rampasan.

Katanya, usaha pemantauan dan risikan akan terus dijalankan dari semasa ke semasa bagi memastikan tiada sebarang kegiatan jenayah dilakukan di kawasan perairan dan sempadan negeri ini.

“Kumpulan penjenayah sempadan dipercayai cuba mengambil kesempatan ketika penularan pandemik Covid-19 untuk menjalankan kegiatan mereka.

“Namun penguatkuasaan undang-undang membabitkan lima batalion iaitu Batalion (BN) 14 PGA Tawau, BN 15 PGA Sandakan, BN 16 PGA Kota Kinabalu, BN 17 PGA Lahad Datu dan BN 18 PGA Beluran akan terus dilaksanakan,” katanya. – HMetro


TERKINI: 1,755 Kes Positif Covid-19 Baharu Dilaporkan Hari Ini, Sabah Catat Kes Paling Tinggi

PUTRAJAYA: Kementerian Kesihatan Malaysia sebentar tadi memaklumkan sebayak 1,755 kes baru COVID-19 dilaporkan hari ini.

Daripada jumlah berkenaan, 1,752 merupkan kes tempatan manakala baki adalah kes import.

Kes tertinggi dicatatkan di Sabah dengan 1,199 kes diikuti Pulau Pinang dengan 192 kes, Selangor dengan 164 kes, Labuan dengan 69 kes dan Negeri Sembilan dengan 45 kes.

Manakala 736 pesakit sembuh dan discaj. Dukacita dilaporkan, 2 kematian dicatakan hari ini dengan 3 kluster baru turut dilaporkan.

Terkini. 6 Nov. Kes baharu #COVID19 hari ini 1,755 iaitu 1,752 kes tempatan, 3 import. Kes tertinggi antaranya Sabah (1,199), PP (192), Selangor (164), Labuan (69), N. Sembilan (45).736 pesakit sembuh dan discaj, 2 kematian baharu, 3 kluster baharu, 3 kluster tamat. pic.twitter.com/mG5aRQ3Ksm

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja Warga Asing Samun Handphone Pelajar Ditahan Di Kampung Pondo, Pulau Gaya

KOTA KINABALU: Acu besi di leher untuk menakutkan mangsa. Itu taktik remaja lelaki yang menyamun pelajar Tingkatan Dua di pusat beli belah, di Kota Kinabalu, 3 Disember lalu.

Bagaimanapun, hasil kecekapan pasukan polis menjalankan siasatan, suspek warga asing berusia 18 tahun itu berjaya ditahan di Kampung Pondo, Pulau Gaya dan merampas semula telefon bimbit yang disamun daripada mangsa, semalam.

Ketua Polis Daerah Kota Kinabalu Asisten Komisioner Habibi Majinji berkata, berdasarkan siasatan, dalam kejadian 9 malam itu, suspek menyamun seorang remaja berusia 14 tahun di kedai permainan video.

Katanya, mangsa mendakwa diacu menggunakan senjata yang dipercayai pisau sebelum telefon pintar miliknya dirampas suspek.

“Dalam kejadian itu, mangsa dan adiknya cuba mengejar penjenayah itu, namun gagal mengesan suspek ketika berada di tempat letak kereta, di tingkat empat, bangunan pusat beli belah berkenaan.

“Mangsa dan adiknya tidak mengalami sebarang kecederaan dan jumlah kerugian dianggarkan sebanyak RM1,000,” katanya pada sidang media selepas Perhimpunan Bulanan Ibu Pejabat Polis Daerah (IPD) Kota Kinabalu, hari ini.

Habibi berkata, suspek mengaku menggunakan besi sebagai senjata untuk menakutkan mangsa dan sudah membuang baju yang dipakai dan senjata berkenaan ke dalam tong sampah berhampiran pasar Safma, sejurus selepas kejadian.

Katanya, suspek kini ditahan reman sehingga 17 Disember depan untuk siasatan mengikut Seksyen392/397 Kanun Keseksaan.

Sementara itu, Habibi berkata, indeks kes jenayah bagi tempoh 1 Januari hingga 8 Disember tahun ini menunjukkan penurunan sebanyak 198 kes bersamaan 14.51 peratus berbanding tempoh sama tahun lalu.

Katanya, kes samun tanpa senjata api juga menurun 43 peratus manakala kes sindiket curi turun 32 peratus bersamaan 242 kes berbanding tempoh sama tahun 2018.

“IPD Kota Kinabalu turut berjaya menyelesaikan 923 kes daripada 1,167 kes yang diterima sepanjang tempoh ini.

“Bagi kesalahan narkotik pula, seramai 2,572 tangkapan pesalah dadah berjaya dilakukan tahun ini berbanding 1,987 tangkapan tahun 2018,” katanya.


Aplikasi Maybank & Akses Laman Web Maybank2U Dilapor Alami Gangguan Perkhidmatan Buat Sementara Waktu

Maybank dalam satu reply terhadap aduan pengguna media sosial berhubung kesukaran mengakses perkhdimatan yang disediakannya memaklumkan bahawa aplikasi Maybank dan akses laman web Maybank2U mengalami gangguan perkhidmatan buat sementara waktu.

Cubaan untuk mengkases melalui aplikasi Maybank2U turut menghadapi masalah ketika ini. Satu paparan ralat turut dikeluarkan pada aplikasi berkenaan dan menyarankan anda untuk mencuba sekali lagi.

Naman Maybank turut menjadi trending di twitter ketika ini.

Setakat ini, tiada maklumat lanjut yang dikongsikan oleh pihak Maybank selain melalui reply terhadap aduan-aduan yang dimuat naik oleh beberapa pengguna di Twitter.


Bukan apa yang Sabah mahukan, ahli politik kecewa dengan RUU

KOTA KINABALU: Ahli politik Sabah menyifatkan rang undang-undang (RUU) meminda Perlembagaan Persekutuan yang dibentangkan Putrajaya di Parlimen hari ini “kekurangan” dan nampak “tergesa-gesa”.

Ahli Parlimen Kimanis, Anifah Aman berkata Putrajaya sepatutnya memberi lebih banyak masa kepada ahli-ahli Parlimen untuk mengkaji semua aspek pindaan yang bakal dicadangkan sebelum membentangnya di Parlimen.

“Pindaan yang dicadangkan bagi Perkara 1 (2) itu harus bipartisan dan melibatkan semua pemegang taruh. Khususnya, draf RUU itu mesti dibahaskan di Dewan Undangan Negeri Sabah dan Sarawak dan suatu resolusi mesti diluluskan bagi meluluskan dan mengamalkan kandungan pindaan yang dicadangkan.

“Pada masa itu, barulah Parlimen mempunyai kesahan politik dan sosio-budaya untuk meluluskan pindaan yang dicadangkan itu.”

Beliau mahu kerajaan persekutuan supaya tidak tergesa-gesa. “Kita sepatutnya dapat mengkaji semua aspek pindaan yang dicadangkan sebelum dibentangkan di Parlimen. Oleh itu, perbincangan mengenai pindaan Perkara 1(2) perlu ditangguhkan ke sesi Parlimen akan datang,” katanya.

Cadangan Anifah disokong Presiden Parti Kerjasama Kebangsaan, Henrynus Amin, yang mengatakan tidak ada keterbukaan dalam proses membuat pindaan yang diajukan.

Lebih buruk lagi, katanya, susunan kata-kata RUU itu tidak menggambarkan susunan kata-kata asal Perkara 1(2) sebelum pindaan 1976.

Beliau menuduh Menteri Undang-undang Liew Vui Keong menghina rakyat Sabah atas “penipuan” ini dan menggesa Ahli Parlimen Batu Sapi itu menarik balik pindaan yang dicadangkan bagi membolehkan perubahan-perubahan yang mencerminkan susunan kata-kata asal.

“Ahli Parlimen Sabah dan Sarawak mesti menolak draf yang tidak menawarkan apa-apa melainkan satu cemuhan terhadap janji pilihan raya PH dan juga menghina kebijaksanaan orang-orang kebanyakan di Sabah dan Sarawak.”

Beliau berkata jika Sabah dan Sarawak tidak dapat mencapai matlamat politik mengenai hak negeri melalui rundingan secara baik, Sabah dan Sarawak mesti bersama-sama memfailkan semakan kehakiman berhubung pematuhan istilah dalam Perjanjian Malaysia 1963.

Peguam Tengku Fuad Tengku Ahmad berkata pindaan yang dicadangkan itu kekurangan kerana ia tidak mengubah maksud Perkara 1 sedia ada, di mana Sabah dan Sarawak digolongkan dalam 13 negeri.

“Apabila mentakrifkan peruntukan Perlembagaan, struktur Perkara sama pentingnya dengan kata-kata yang dikandungnya. Ini kerana seseorang dapat membayangkan makna, niat dan maksud peruntukan Perlembagaan daripada cara ia ditetapkan dan bagaimana perkataan atau bahagian tertentu ditekankan,” katanya.

Oleh itu, Fuad berkata ia penting, dalam hal Perkara 1 (2), bahawa apa-apa pindaan perlu menunjukkan Malaysia terdiri daripada 3 negara anggota, iaitu Tanah Melayu, Sabah dan Sarawak.

“Ini adalah satu penghinaan selepas semua gembar-gembur dan janji-janji.”

Presiden Parti Progresif Sabah (SAPP) dan bekas ketua menteri, Yong Teck Lee berkata ayat terakhir dalam huraian membuktikan pindaan itu tiada makna bagi Sabah dan Sarawak.

Ayat terakhir itu berbunyi: “Pindaan ini, dalam apa-apa cara, tidak mengubah fungsi kerajaan persekutuan dan kerajaan-kerajaan negeri bawah konsep federalisme.”

“Pindaan ini tidak mengubah apa-apa. Lihat ayat terakhir ini,” katanya.

Ketua Wanita Umno Sabah dan bekas menteri negeri, Jainab Ahmad Ayid juga tidak senang dengan pindaan yang dicadangkan itu, terutama kerana ia “tidak seperti apa yang diharapkan dan dikehendaki orang Sabah”.

“Kami mahu status kami sebagai rakan setaraf diiktiraf. Ini hanya mengalihkan kedudukan kami daripada disenaraikan bersama negeri-negeri Persekutuan Tanah Melayu kepada kumpulan lain.

“Ia tidak bermakna apa-apa dan ia tidak mengatakan apa-apa mengenai implikasi kewangan hasil daripada perubahan ‘baru’ ini,” katanya. – FMT


Siasatan Kes Jabatan Air Negeri Sabah Masih Berjalan, Banyak Aduan Bermotif Politik – SPRM

KOTA KINABALU: Suruhanjaya Pencegahan Rasuah Malaysia (SPRM) mengesahkan siasatan dakwaan rasuah ke atas Ketua Menteri, Datuk Seri Panglima Haji Mohd Shafie Apdal semasa zaman pemerintahan Barisan Nasional (BN) tidak pernah dihentikan.

Ketua Pesuruhjaya SPRM, Latheefa Beebi Koya berkata, siasatan terhadap mana-mana kes tidak akan ditutup hanya kerana seseorang itu telah berkuasa dalam kerajaan.

Bagaimanapun katanya, SPRM turut melakukan penilaian terhadap setiap siasatan yang dibuat kerana semasa zaman BN, agensi itu selalu dijadikan alat politik oleh pihak tertentu apabila banyak aduan dibuat hanya untuk mengenakan musuh politik.

“Tiada yang dihentikan hanya kerana seseorang telah berkuasa, kami tidak akan berhenti secara automatik, kami cuma berhenti jika kes itu tidak lebih daripada sekadar aduan, perlu difahami sebagai contoh ada laporan dibuat kerana bermotif politik.

“Sejak sekian lama SPRM telah digunakan sebagai alat politik, laporan dibuat untuk menyerang orang lain. Kami bekerja keras untuk menjadi profesional, kami tidak mahu digunakan sebagai medan untuk orang membuat laporan terhadap sesama sendiri,” katanya dalam sidang akhbar hari ini.

Terdahulu, beliau melakukan kunjungan hormat ke atas Ketua Menteri di Pusat Pentadbiran Kerajaan Sabah.

Latheefa berkata demikian ketika ditanya wartawan tentang gesaan pembangkang Sabah supaya SPRM tidak menutup siasatan yang dijalankan ke atas pemimpin kerajaan.

Pada penghujung tahun 2017, Shafie ditahan SPRM atas siasatan berkaitan projek pembinaan loji rawatan air di Semporna yang didakwa oleh pemimpin UMNO wujud unsur rasuah.

Bagaimanapun, pada 28 Ogos tahun lalu, persidangan Dewan Negara dimaklumkan bahawa pihak pendakwaan mendapati tiada bukti yang cukup untuk tindakan selanjutnya terhadap Shafie berhubung kes penyelewengan dana pembangunan luar bandar Sabah.

Latheefa berkata, jika pembangkang berasa ada aduan yang tidak disiasat, mereka perlu menilai kembali aduan tersebut jika sahih atau sekadar aduan.

“Kami mendesak berhenti jadikan SPRM sebagai alat politik, kalau ada aduan tidak kira anda siapa datang kepada kami dan berikan maklumat, kami akan melihatnya,” katanya.


Cuba seludup 1,500 penyu

MANILA: Pihak berkuasa Filipina merampas 1,500 ekor penyu eksotik bernilai AS $87,000 (RM354,604) yang disembunyikan dalam beg pakaian milik seorang penumpang pesawat dari Hong Kong yang tiba di Lapangan Terbang Manila, semalam.

AFP melaporkan, sebahagian daripada haiwan berkenaan diikat dengan pita pelekat sebelum disembunyikan di sebalik pakaian dan kasut dalam beg milik warga Filipina itu.

Bagaimanapun, Ketua Kastam Lapangan Terbang Manila, Carmelita Talusan berkata, individu terbabit berjaya melarikan diri sebelum ditahan pihak berkuasa.

“Kami mengesan haiwan itu disembunyikan dalam beg selepas melalui mesin pengimbas. Kami tidak sangka haiwan yang dibawa ini mencecah 1,530 ekor.

“Anggota kastam yang mengendalikan kes ini cuba untuk tidak mencederakan haiwan terbabit selepas diikat dengan pita pelekat,” katanya.

Rampasan itu adalah yang terbaru oleh pihak berkuasa membabitkan cubaan menyeludup hidupan liar di lapangan terbang ibu kota Filipina. – AFP


”Kami Ada Selama Mana Mereka Memerlukan Kami”, Mongrel Mob Ikrar Lindungi Masjid Supaya Umat Islam Boleh Solat Dengan Tenang

Ahli kumpulan bermotosikal paling ganas di New Zealand, Waitkato Mongrel Mob menyatakan ikrar untuk memberi sokongan kepada komuniti Islam di sana dan akan melindungi masjid ketika mereka menunaikan Solat Jumaat susulan tragedi berdarah di Christchurch.

Presiden Kelab, Sonny Fatu berkata, mereka menawarkan bantuan tersebut untuk melindungi Masjid Jamia di Hamilton, utara negara berkenaan.

Katanya lagi, tawaran tersebut diberikan sebagai isyarat bahawa komuniti Islam di sana bebas untuk melaksanakan ajaran agama tanpa sebarang ketakutan.

Selain Mongrel Mob, beberapa buah kumpulan motosikal lain turut menyatakan sokongan kepada komuniti Muslim New Zealand dan menyuarakan kemarahan terhadap pelaku yang menyebabkan lebih 50 nyawa melayang.

”Kami kekal disini menyokong dan membantu saudara-saudara Muslim selama mana mereka memerlukannya.

”Kami dihubungi oleh beberapa orang wakil komuniti Islam dan mereka memaklumkan kerisauan untuk menunaikan ibadah di masjid. Jadi mereka ada meminta pertolongan dari kami untuk menemani mereka di masjid terutamanya ketika menunaikan solat Jumaat,” kata Sonny.

Dr. Asad Muhsin, Presiden Persatuan Muslim Waikato berkata pihaknya amat menghargai semua sokongan yang ditunjukkan oleh pelbagai pihak. Malah katanya, komuniti Muslim tidak memandang Mongrel Mob sebagai kumpulan yang ganas.

”Kami menghormati mereka sebagai manusia dan kami bersyukur mereka memandang kami begitu juga,” katanya.

Bagaimanapun katanya, komuniti New Zealand harus bersatu-padu dan menunjukkan bahawa mereka tidak akan tunduk kepada keganasan. Justeru katanya, kumpulan Mongrel Mob tidak akan dibiarkan berdiri di luar sebaliknya dijemput masuk ke dalam masjid untuk bersama-sama dengan jemaah.

”Tidak perlu ada ketakutan dan kami tidak merasa takut. Mereka tidak perlu berdiri di luar masjid dan kami akan menjemput mereka untuk berada bersama-sama kami, di belakang imam bersama-sama jemaah,” katanya.

Selain sokongan daripada Mongrel Mob, komuniti Islam disana juga turut mendapat jaminan keselamatan daripada pihak polis.

Sonny juga memberi jaminan bahawa kehadiran mereka di masjid tidak akan memberi ketakutan kepada komuniti lain dan mereka akan berjaga tanpa menggunakan sebarang senjata.

”Kami secara aman akan mengawal di sekeliling masjid, bersama-sama dengan komuniti lain, supaya mereka merasa selamat berada di sini.

”Perbezaan antara kami umpama gam yang mengikat semua komuniti dengan kuat. Lupakan apa yang sudah berlaku dan kita perlu memandang kedepan. Mari kita bersama-sama baiki kerosakkan yang berlaku dan fikirkan semula perjalanan kita selepas ini,” kata Sonny.


12 PTI, 2 Positif Dadah Ditahan Dalam Ops Cegah Jenayah Di Sekitar Kota Kinabalu

KOTA KINABALU : Seramai 72 orang telah diperiksa dan berjaya menangkap 14 orang (12 orang PTI/ tidak mempunyai dokumen pengenalan diri dan 2 orang positif ujian urin mengandungi dadah didalam satu Operasi Cegah Jenayah IPD Kota Kinabalu yang telah dibuat sejak petang kelmarin (4.30 petang 19 Januari 2019 hingga 2.30 pagi, 20 Januari 2019). Operasi Bersepadu Mencegah Jenayah IPD Kota Kinabalu kali yang ke-3 pada tahun ini.

Operasi telah dijalankan di 6 lokasi dalam sekitar Daerah Kota Kinabalu antaranya Likas, Alam Mesra, Sembulan, Inanam dan Manggatal telah memakan masa selama 10 jam dengan dibantu daripada agensi, Jabatan Pendaftaran Negara, Jabatan Imigresen, APM, RELA & DBKK.

Tumpuan lokasi operasi yang jalankan adalah kawasan Bandaraya yang mana kadar pertumbuhan pendatang tanpa izin (PATI) yang mengundang kepada kegiatan jenayah di Daerah Kota Kinabalu. Anggaran umur tangkapan adalah dalam lingkungan 16 tahun hingga 48 tahun.

Tangkapan PTI akan disiasat dibawah Sek. 6(1)(c) Akta Imigresen 1959/63 serta tangkapan kes jenayah Narkotik disiasat dibawah Sek. 15(1)(a) ADB (2 orang).

OPERASI INI AKAN BERTERUSAN untuk pada masa akan datang. Orang ramai dialu-alukan untuk menyalurkan sebarang maklumat kepada balai polis berhampiran atau melalui medium media sosial seperti FB Polis Kota Kinabalu ini, dalam usaha untuk membenteras jenayah, PATI, dadah dan gejala sosial negatif di Daerah Kota Kinabalu.

ACP. HABIBI BIN HJ. MAJINJI.KPD KOTA KINABALU.

SUMBER : FACEBOOK POLIS KOTA KINABALU


Polis Tahan Datuk Bawa Dua Cucu Di Ruang Kargo ‘Double Cab’

ALOR SETAR: Seorang lelaki ditahan pihak polis selepas didapati melakukan kesalahan membawa dua kanak-kanak di ruangan kargo sebuah kenderaan pacuan empat roda, di simpang lampu isyarat Simpang Tiga Jalan Jitra berhampiran Balai Polis Jitra Lama, pada Isnin.

Menurut Ketua Polis Daerah Kubang Pasu, Superintenden Rodzi Abu Hassan, pihaknya telah menerima rakaman satu video tular berdurasi 26 saat kira-kira jam 2.26 petang, semalam.

Video itu memaparkan kenderaan jenis Toyota Hilux terbabit membawa dua penumpang yang duduk di bahagian kargo tanpa bertutup serta pengawasan orang dewasa yang mana boleh mendatangkan bahaya kepada orang lain.

Sehubungan itu, kira-kira 30 minit kemudian, Bahagian Siasatan dan Penguatkuasaan Trafik Ibu Pejabat Polis Daerah (IPD) Kubang Pasu telah berjaya mengesan suspek di Kampung Kota Mengkuang, Wang Tepus, Jitra.

Hasil siasatan mendapati, lelaki berkenaan mengaku telah memandu kenderaan dan membiarkan dua orang kanak-kanak berada di bahagian kargo kereta jenis Toyota Hilux.

Dia yang juga datuk kepada kanak-kanak terbabit menyatakan bahawa tindakan itu dilakukan hanyalah sekadar suka-suka.

Tambah Rodzi, pihaknya kemudian telah membuka kertas siasatan di bawah Seksyen 336 Kanun Keseksaan (Akta 574) atas kesalahan melalukan perbuatan yang membahayakan nyawa atau keselamatan orang lain.

Beliau turut menasihati orang ramai terutama ibu bapa agar lebih berhati-hati dan bertanggungjawab atas keselamatan anak masing-masing selain mematuhi undang-undang yang telah ditetapkan supaya tidak berlaku sebarang perkara yang tidak diingini. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Terpaksa Belanja Lebih RM500 Beli Air Mineral Setiap Bulan

BEAUFORT: “Masalah air yang berlarutan di kampung menyebabkan saya terpaksa berbelanja sebanyak RM500 ke atas untuk membeli air mineral setiap bulan.”

Begitulah luahan Dk Hasimah Pg Tahir, 34, salah seorang penduduk Kampung Bangkalalak, di sini, mengenai masalah ketiadaan air di kampungnya sejak dahulu lagi.

Dk Hasimah yang bekerja di kedai, berkata rumahnya hanya menggunakan pam air dari sungai untuk kegunaan harian.

“Rumah saya hanya menggunakan pam air untuk mengepam air dari sungai. Namun, agak susah air dari sungai terbabit untuk dipam dan jika berjaya dipam, airnya tidak jernih. Jadi, air itu hanya digunakan untuk mandi, mencuci pakaian dan mengepam tandas selepas digunakan.

“Kalau ingin minum air, memasak dan mandi ( jika air langsung tiada) kami terpaksa menggunakan air mineral dalam botol. Sekotak air mineral itu boleh habis digunakan hanya dalam tempoh satu atau dua hari.

“Sebulan kami berbelanja antara RM400 hingga RM500 sebulan untuk membeli air mineral botol. Jika musim kemarau menjelang, perbelanjaan untuk membeli air mineral botol boleh mencecah RM1000 ke atas,” katanya ketika ditemui BH di kediamannya.

Beliau turut berkata, tempoh ketiadaan air biasanya berlaku berhari-hari dan juga pernah mencecah sehingga sebulan.

“Biasanya dalam tempoh dua atau tiga hari, air pasti tiada. Namun ada kalanya seminggu dan juga pernah mencecah hingga sebulan tiada air di rumah. Jika hujan turun, kami akan menadah air dengan menggunakan tong besar.

“Seluruh penduduk Kampung Bangkalalak dan sekitar sini menghadapi masalah yang sama sejak bertahun lamanya. Kami berharap pihak berwajib dapat lakukan sesuatu untuk menyelesaikan masalah ini,” katanya yang ditemui pada program Perhimpunan Aman Isu Air Daerah Beaufort, di Kompleks Sukan Beaufort, di sini, pagi tadi.

Penduduk Kampung Lajau Lubak, Makiah Olim, 58, seorang suri rumah pula, berkata masalah air dilihat semakin menjadi-jadi sejak kebelakangan ini.

“Masalah air ini sudah berlaku sejak dahulu lagi tetapi sekarang, ia menjadi semakin teruk. Air selalu tidak ada dalam tempoh dua atau tiga hari tetapi kadang-kala mencecah sehingga seminggu.

“Mahu atau tidak, keluarga saya terpaksa membeli air mineral. Biasanya, saya akan beli 10 kotak dan dalam sebulan terpaksa membelanjakan sebanyak RM200 hingga RM300 sebulan.

“Walaupun ada penapis air di rumah tetapi biasanya saya akan mengisinya dengan air mineral kerana kami tidak berani minum air dari paip rumah, khuatir akan tahap kebersihannya,” katanya.

Pengasas program Perhimpunan Aman Isu Air Daerah Beaufort, Mohd Shafiq, berkata program hari ini disertai peserta hampir 50 orang bagi meluahkan masalah air.

“Kami mengumpul petisyen dalam dan luar talian yang mencecah 1000 ke atas. Bersama dengan petisyen ini, kami akan menghantar memorandum untuk pihak berkaitan dan juga kerajaan negeri bagi mengatasi masalah isu air yang membelenggu penduduk Beaufort,” katanya.


COVID-19: Kes Pulih Hampir 70 Peratus

KUALA LUMPUR: Sebanyak 39 kes pulih dan dibenarkan keluar hospital hari ini, menjadikan jumlah kumulatif kes pulih sepenuhnya daripada COVID-19 adalah 4,210 kes, iaitu 69.3 peratus daripada keseluruhan kes.

Ketua Pengarah Kesihatan, Datuk Dr Noor Hisham Abdullah, berkata bagaimanapun terdapat 69 kes baharu dilaporkan, menjadikan jumlah kes positif COVID-19 di Malaysia adalah sebanyak 6,071 kes.

Katanya, 12 daripada 69 kes adalah import, manakala penularan tempatan adalah 57 kes, selain jumlah kes aktif dengan kebolehjangkitan COVID-19 adalah 1,758 kes.

“Seramai 37 kes positif COVID-19 sedang dirawat di unit rawatan rapi (ICU) dengan 14 daripadanya memerlukan bantuan pernafasan.

“Terdapat pertambahan satu kes kematian berkaitan COVID-19, menjadikan jumlah kumulatifnya adalah sebanyak 103 kes atau 1.69 peratus daripada jumlah keseluruhan kes.

“Kes kematian ke-103 (kes ke-5441) adalah lelaki tempatan berusia 66 tahun dan mempunyai latar belakang penyakit barah dan mempunyai sejarah kontak rapat dengan kes positif COVID-19 (iaitu kes ke-4818).

“Beliau dirawat di Hospital Kuala Lumpur pada 14 April lalu dan disahkan meninggal dunia pada jam 4 petang semalam,” katanya pada sidang media di Putrajaya, hari ini.- BH Online


Pengetua cilik

Buenos Aires: Dia baru berusia 12 tahun malah masih belajar di sekolah menengah, namun minat mendalam Leonardo Nicanor Quinteros untuk berkongsi ilmu dengan kanak-kanak kurang bernasib baik menyebabkan remaja itu membina sekolah swasta percuma.

Leonardo amat suka belajar dan tidak lokek berkongsi ilmu, malah ada antara ‘muridnya’ termasuk beberapa orang dewasa.

Dia terbuka hati melakukan sesuatu selepas melihat terlalu ramai kawannya sukar mengikuti pembelajaran di sekolah, selain ramai kanak-kanak yang kurang berkemampuan lebih banyak menghabiskan masa bermain di atas jalan tanpa menghiraukan pendidikan.

Tahun lalu, dia menyatakan hasrat kepada neneknya Ramona untuk membuka sekolah dan memintanya membina bangunan kecil di sebelah kediamannya di Las Piedritas.

Ramona terus bersetuju dan hari ini sekolah swasta percuma Leonardo memiliki hampir 40 murid.

Leonardo, satu-satunya guru dan pengetua sekolah itu, amat bangga dengan perubahan dilihat dalam kalangan kanak-kanak yang datang belajar dengannya.

Jika dilihat dari luar, sekolah itu terlalu kecil dan tidaklah menarik dari segi rupa bentuknya, namun jiran serta organisasi yang kagum dengan usaha Leonardo kini turut memberi sumbangan untuk memperbaikinya.

Perkakasannya sekadar asas dengan bangku serta kerusi untuk murid, selain lokar, perpustakaan kecil, papan hitam dan loceng bagi menandakan waktu rehat.

Malah mereka berjaya mengolah sistem bunyi yang memainkan lagu kebangsaan Argentina pada permulaan kelas sama seperti sekolah lain.

Namun apa yang lebih mengagumkan mengenai sekolah itu adalah kualiti pendidikan ditawarkan dan sikap dedikasi Leonardo untuk membantu orang lain.

Walaupun tinggal 20 minit dari rumah neneknya, namun setiap hari tidak kira cuaca baik atau sebaliknya, dia mengayuh basikalnya meredah panas terik, salji atau hujan selepas kelas seharian untuk pergi pula ke sekolahnya bagi mengajar pelbagai mata pelajaran termasuk matematik dan tatabahasa.

Malah, dia cukup fleksibel dengan waktu mengajar termasuk mengadakan kelas pada waktu malam jika muridnya tidak dapat datang pada siang kerana tidak mahu mereka ketinggalan dalam pembelajaran.

Ramona mengaku kagum dengan cucunya itu.

“Dia tidak pernah ketinggalan dalam pembelajaran sendiri, saya juga tidak percaya betapa hebatnya apa yang dia lakukan,” katanya.

Walaupun kebanyakan daripada 36 muridnya jauh lebih muda termasuk ada yang masih di peringkat tadika, ada juga beberapa orang dewasa menghadiri kelas di situ.

Rata-rata muridnya mengaku belajar dengan Leonardo banyak membantu mereka.

“Dia membantu saya lulus peperiksaan dan kini saya dalam Gred Tiga,” kata seorang muridnya.

Kisah Leonardo tersebar di Argentina dan menjadi inspirasi untuk jutaan orang. – Agensi


Empat Maut, Polis Siasat Punca Kemalangan Maut Di Jalan Sandakan-Telupid

SANDAKAN: Polis menjalankan siasatan untuk mengenal pasti punca kemalangan yang menyebabkan empat maut dalam kemalangan di Batu 37, Jalan Sandakan-Telupid, di sini, semalam.

Setakat pagi ini, polis mengesahkan seorang mangsa dikenali iaitu pemandu kereta PROTON Saga, Hassan Arasad, manakala tiga lagi mangsa belum dikenali identitinya.

Dalam kejadian kira-kira jam 1.30 tengah hari semalam, semua mangsa dipercayai dalam perjalanan dari arah Ladang Telisai ke Sandakan, dan cuba memotong kenderaan lain, sebelum bertembung dengan lori tiga tan yang datang dari arah bertentangan.

Pemandu lori yang berusia 30 tahun tidak mengalami kecederaan.

Ketua Polis Daerah Sandakan, Asisten Komisioner Mohd Azhar Hamin, berkata semua mangsa meninggal dunia di lokasi kejadian akibat tersepit.

“Ketika kejadian, keadaan cuaca adalah baik dan jalan kering. Bedah siasat akan dijalankan hari ini di Hospital Duchess of Kent, Sandakan,” katanya ketika dihubungi, di sini.

Kes disiasat mengikut Seksyen 41(1) Akta Pengangkutan Jalan 1987.


Covid-19: 1,032 Kes Baharu, 8 Lagi Kematian

KUALA LUMPUR: Kes baharu Covid-19 di Malaysia hari ini kekal empat angka apabila mencatatkan 1,032 kes, sekali gus menjadikan jumlah keseluruhan sebanyak 35,425 kes.

Ketua Pengarah Kesihatan, Tan Sri Dr Noor Hisham Abdullah berkata, daripada 1,032 kes baharu itu, tiga kes membabitkan kes import iaitu bukan warganegara dari India, Singapura dan Filipina.

Beliau berkata, daripada 1,029 kes jangkitan tempatan itu, Sabah kekal mencatatkan kes tertinggi iaitu 646 kes.

“Negeri lain iaitu Selangor (231 kes), Negeri Sembilan (44 kes), Wilayah Persekutuan Labuan (28 kes), Kedah (25 kes), Pulau Pinang (23 kes) dan Sarawak (9 kes).

“Selain itu, Wilayah Persekutuan Kuala Lumpur (7 kes), Perak (6 kes), Wilayah Persekutuan Putrajaya (empat kes), Terengganu (3 kes), Kelantan (2 kes) dan Johor (1 kes).

“Ia menjadikan kes aktif dengan kebolehjangkitan ketika ini adalah 10,339 kes dan mereka sudah diasingkan serta dirawat di hospital,” katanya pada sidang media harian Covid-19, hari ini.

Beliau berkata, sebanyak 820 kes pulih Covid-19 dicatatkan hari ini dan menjadikan jumlah kumulatif kes pulih adalah 24,815 kes atau 70 peratus daripada jumlah keseluruhan.

Menurutnya, sehingga kini, terdapat 82 kes positif Covid-19 yang sedang dirawat di Unit Rawatan Rapi (ICU) membabitkan 27 kes memerlukan bantuan pernafasan.

Katanya, terdapat pertambahan lapan kematian direkodkan hari ini menjadikan jumlah kumulatif kematian di Malaysia mencecah 271 kes atau 0.8 peratus daripada jumlah keseluruhan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis cedera dilibas suspek dadah

PENAMPANG: Seorang anggota polis menerima lima jahitan di siku kiri selepas dilibas senjata tajam ketika menjalankan operasi membanteras dadah di sebuah kawasan setinggan di sini awal pagi semalam.

Dalam kejadian 4.45 pagi itu, anggota Bahagian Siasatan Jenayah Narkotik Ibu Pejabat Polis Daerah (IPD) Penampang itu bersama sepasukan polis menyerbu sebuah rumah disyaki terbabit dalam aktiviti penyalahgunaan dadah apabila seorang lelaki bertindak agresif melibas parang ke arah mangsa.

Ketua Polis Daerah Penampang, Deputi Superintendan Mohd Haris Ibrahim, berkata ketika kejadian mangsa bersama beberapa pasukan polis mengepung sebuah rumah tidak bernombor di kawasan setinggan berkenaan.

“Secara tiba-tiba seorang lelaki yang berada di depan rumah itu cuba melarikan diri dan anggota polis (mangsa) yang berada berhampiran suspek cuba menghalangnya.

“Suspek bagaimanapun bertindak agresif melibas sebilah parang panjang ke arah anggota polis itu. Secara spontan mangsa menghalang libasan parang menggunakan tangannya dan menyebabkan siku sebelah kiri luka,” katanya ketika dihubungi, hari ini.

Mohd Haris berkata, suspek kemudian berjaya ditangkap oleh anggota polis lain dan merampas parang digunakannya dalam kejadian itu.

“Polis turut merampas dadah jenis syabu seberat 5.28 gram. Suspek warga asing berusia 48 tahun didapati positif dadah dan barang rampasan dibawa ke IPD Penampang untuk siasatan lanjut.

“Anggota polis yang cedera mendapat rawatan di hospital dan menerima lima jahitan. Kes disiasat mengikut 332 Kanun Keseksaan iaitu dengan sengaja menyebabkan kecederaan kepada penjawat awam,” katanya.


Bapa Rogol Anak Dibelasah Banduan Lain Yang benci Dengan Perbuatannya

Baru-baru ini seorang lelaki ditahan kerana didakwa merogol anak perempuannya kira-kira 50 kali sejak 2015 di Indonesia.

Kali terakhir mangsa dirogol ketika suspek, Sugeng Slamet, menyewa bilik di sebuah hotel untuk melakukan perbuatan terkutuk itu.

Bagaimanapun, mangsa berjaya meloloskan diri dari lelaki durjana itu lalu segera membuat laporan polis yang membawa kepada penangkapan suspek.

Ketika ditahan polis, suspek mengaku dia gemar menonton video lucah yang membuatkan nafsunya tidak terkawal dan akhirnya menjadikan anak perempuannya sendiri hasil dari perkahwinan keduanya, sebagai tempat untuk melampias nafsu.

Difahamkan, Sugeng pernah berkahwin dengan empat orang wanita dan kesemua perkahwinannya itu terkandas di tengah jalan.

Sugeng dijatuhkan hukuman penjara dan ketika berada di penjara, beberapa rakan banduan mengetahui punca Sugeng dipenjarakan.

Banduan yang terdiri dari pencuri motosikal dan terlibat dalam keganasan tidak menggemari banduan yang merogol darah daging sendiri, bertindak membelasah Sugeng selama beberapa jam.

Sugeng mengalami kecederaan dan pihak penjara terpaksa memindahkan dia ke bilik tahanan yang lain.


Covid-19: Semporna Catat Kes Tertinggi Di Sabah, 167 Kes

KOTA KINABALU: Daerah Semporna mencatatkan kes positif baharu tertinggi hari ini, dengan 167 kes.

Berdasarkan statistik Jawatankuasa Pengurusan Bencana Covid-19 Negeri Sabah, dengan tambahan kes baharu itu, Semporna kini mencatatkan 679 kes aktif.

Sementara Tawau mencatatkan 85 kes baharu, Kota Kinabalu (74), Lahad Datu (59) dan Sandakan (41).

Sehingga kini kes aktif yang dicatatkan di Tawau (386); Kota Kinabalu (496); Lahad Datu (217) dan Sandakan (282).

Manakala, Tuaran mencatatkan 196 kes aktif; Kunak (114); Papar (109); Penampang (74); Putatan (55) dan Kota Belud (46).

Sementara daerah-daerah lain yang mencatatkan kes aktif adalah Ranau (29), Kinabatangan (14), Sipitang (13), Keningau (12), Tambunan (12), Beaufort (11), Pitas (11),Kuala Penyu (7), Kudat (6), Tenom (5), Beluran (4), Telupid (4) dan Kota Marudu (1).

Setakat ini, hanya daerah Nabawan dan Tongod sahaja berada dalam zon hijau kerana tiada sebarang kes aktif dilaporkan.

Di seluruh Sabah sebanyak 488 kes baharu dilaporkan hari ini, dengan dua kematian masing-masing di Tawau dan Sandakan. Dengan itu, keseluruhan kes kematian di Sabah sehingga kini adalah sebanyak 35 kes.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost